﻿အ့စတၧၫ Esther 1

1 တၭ ဆၧမၩအၥၭ လၧစအဟၭရှုၫအံရၧၭ အမုနံၩလဖၪ, (စအဟၭရှုၫအံရၧၭ လဂၩယီၩ မွဲၦပၧၩ့ဆၧ လၧအံၪ့ဒအၫ ဖိးလၧကုၡၫ, လၧခးအဝၩ့ၥံၪ လယၩနံၫဆံၫ နွ့ၫဝၩ့လဖၪနီၪ,) 2 လၧမုနံၩလဖၪနီၪ ထီးစဎွၩ အဟၭရှုၫအံရၧၭ ဆၧၫ့နၩ့ လၧအဘၩ့အမုး အလးဆီၩ့ဆီ အဖၫ့ခိၪ, လၧအအီၪ လၧနီးရှုၡၫ့ အဖၧၩ့နီၪ, 3 လၧအပၧၩ့ဆၧ ၥၧၫ့နံၪ့လနံၪ့တၭ, မွဲအမၩဘိၪ့ လၧအၦဒိၪဖၭဒိၪ ထီးအလူၬၥံၪ, ဒဲအခ့ၫအၡၩၥံၪ အဂး, ပၧၡၫ ဒဲမံဒအၫ အစီၩ့အမၩ့, ဒဲၦအီၪ လၧအလၩအဖၩ့ၥံၪ, ဒဲခးအဝၩ့ အၦဒိၪဖၭဒိၪၥံၪ အီၪလၧအမ့ၬယၫလီၫ. 4 ထီးနီၪလဖၧၫ့ အဝ့ၫဒၪ ဒုၭနဲၪ အဘၩ့အမုး လၩဖၩ့ဝ့ၫ အဆၧလူဒိၪဎွ့ၩဒိၪလဖၪ, ဒဲအနၫ့ဆါ အဆၧလၩဒိၪအဖၩ့ဒိၪ အၪနံၩအၪၥၫ့တၭ, လၧလယၩဎိၭဆံၫၥၫ့ အထးဖၧၩ့နီၪလီၫ. 5 ထီးမုနံၩလဖၪနီၪ လူၬတၭ, စဎွၩနီၪ မၩ ဆၧအၪ့ဆၧအီၩ လၧကယဲ ၦၡၩခမျၧးၥံၪ အီၪလၧနီးရှုၡၫ့ အဖၧၩ့ ထီးအလူၬ အဂး, အဒိၪမွဲဂ့ၩ, အဆံၭမွဲဂ့ၩ, နွ့ၫၥၫ့ အထးဖၧၩ့, လၧကျိၭဝၩ့ဖၧၩ့ ဘၪဆဲၫ့ လၧစဎွၩ အနီးနီၪလီၫ. 6 တၭ ဆၧလၩ့ဆဲၩလဖၪ အဘွၩ, အယ့ၫ, အလၫ, စၧၩ့ထၬဝ့ၫ လၧဖျံၩဆၧဘွၩ ဖျ့ၫလံၬကံၭ, ဒဲလုၭဖုၬ လၧခွၩ့စ့ၩၥံၪ, ဒဲလၧလိးထုၪ့ၥံၪနီၪလီၫ. တၭ လးမံၫၥံၪမွဲ ထီၫ့ ဒဲစ့ၩ, အီၪလၧအလး ဒၩလၩ့ဝ့ၫ လၧလိးဘဟၭ အဝီၩ, အလၫ, အဘွၩ, ဒဲအၥၧၫ့ အဖၫ့ခိၪလီၫ. 7 တၭ ဆၧဖ့ၪလၫ့ အီၩဆၧ လၧထွ့ၫထီၫ့ၥံၪ အဖၧၩ့, (ထွ့ၫၥံၪနီၪ လၩ့မဲၩလိၬအၥၭ,) လၧစဎွၩ အစဘံၭထံၫ အၪအၪလ့ၬ, ဘဲၫစဎွၩ အဆၧအီၪဝ့ၫ အၥိၭနီၪလီၫ. 8 တၭ ဆၧအီၩဝ့ၫနီၪ မွဲဘဲၫအထူၫအရူၫ အၥိၭ; ၦအၪ့မၧၫ့ဆီၪ့ဝ့ၫ နးဂၩအ့ၬ. အဂဲးဘဲၫယီၩ စဎွၩ မၪလူၬ ဂံၪ့အၦဒိၪၥံၪ လၧအဘၪမၩ ဘဲၫအဘၪ ၦၡၩအၥၭ ကိၭဂၩဒ့ၭ ဆုၬဆုၬ အၥိၭနီၪလီၫ. 9 နးဎွၩမုၪ ဝၭၡတဲၫနီၪ မၩ ဆၧအၪ့ဆၧအီၩဆ့ လၧၦမုၪၥံၪ အဂး, လၧစဎွၩ အဂံၪ့ ဘၪဆဲၫ့ လၧစဎွၩ အဟၭရှုၫအံရၧၭနီၪလီၫ. 10 လၧနွ့ၫနံၩလနံၩနီၪ, ထီးစဎွၩ အၥၭဎွံၫဝ့ၫ လၧစဘံၭထံၫနီၪ, မွဲအမၪလူၬ စမဟုမၫ့, စဘံဇၥၫ, စဟၫဘိနၫ, စဘံဂၥၫ, ဒဲစအဘၭဂၥၫ, စဇံၥၫ ဒဲစကၫကၭ, နွ့ၫဂၩၥံၪ ပၧၩ့ ဒူၭလဖၪတၭ, မၩဆၧ လၧစအဟၭရှုၫအံရၧၭ အမ့ၬယၫနီၪ, 11 လၧအဘၪဂဲၫၥိၫ့န့ နးဎွၩမုၪ ဝၭၡတဲၫ လၧစဎွၩ အမ့ၬယၫ အီၪလၧ၁ရဖူၩနီၪ, ဘဲၫၥိၭ အမိဒုၭနဲၪ ၦခမျၧးၥံၪ ဒဲၦဒိၭဖၭဒိၪၥံၪ အဎံၫအလၩနီၪ; အဂဲးဘဲၫယီၩ ၦယိအမ့ၬအနၫနီၪ ဂ့ၩလ့ၬလီၫ. 12 မွဲလါနၫ့ နးဎွၩမုၪ ဝၭၡတဲၫ လဂၩ, ဘဲၫစဎွၩ အဆၧမၪလူၬနီၪ လၧၦပၧၩ့ဒူၭၥံၪ အစူၪဖၧၩ့ အၥိၭတၭ, ဂဲၫဝ့ၫအ့ၬ. အခိးမွဲ စဎွၩနီၪ အၥၭထၪ့ နၭနၭလ့ၬတၭ, အၥၭထၪ့နီၪ လၩ့ဂူၬ လၧအဖၧၩ့လီၫ. 13 ထီးနီၪလဖၧၫ့ စဎွၩစံၭ ၦလၧအကိၪ့ဆၧၥ့ၪ, လၧအၥ့ၪယၫ ဆၧအဆၧၫ့အထီ, (အဂဲးဘဲၫယီၩ စဎွၩ မၩဝ့ၫ ဘဲၫနီၪ လၧကယဲ ၦလၧအၥ့ၪယၫ ဆၧအထူၫအရူၫ, ဒဲဆၧစ့ၩရၫ့တၭ, 14 ၦအီၪဘူၭ လၧအဝ့ၫဒၪ, မွဲစကၫၡံနၫ, စၡံၥၫ, စအၫဒမၭၥၫ, စတၫၡံၭ, စမ့ရံၭ, စမၫစံနၫ, စမံၫမုကၫ့, ပၧၡၫ ဒဲမံဒအၫ, အၦဒိၪဖၭဒိၪ နွ့ၫဂၩနီၪ, ၦလၧအဒၪဘၪ စဎွၩအမ့ၬ ဒဲဆၧၫ့နၩ့ လၧအလးဂ့ၩထုၬ လၧဘၩ့မုး အဖၧၩ့နီၪ,) 15 ဘဲၫဆၧအထူၫအရူၫ အၥိၭ; မွဲပဘၪမၩဆၧ လၧနးဎွၩမုၪ ဝၭၡတဲၫနီၪ ဘဲၫၥ့ၪလဲၪ. အဂဲးဘဲၫယီၩ စဎွၩ အဟၭရှုၫအံရၧၭ အဆၧမၪလူၬ လၧၦပၧၩ့ဒူၭၥံၪ အစူၪဖၧၩ့နီၪ, အဝ့ၫဒၪ မၩဝ့ၫအ့ၬ. 16 တၭ စမံၫမုကၫ့နီၪ ချဲၩ့ဆၧၫ့ဆၧ လၧစဎွၩ ဒဲၦဒိၪဖၭဒိၪၥံၪ အမ့ၬယၫ, နးဎွၩမုၪ ဝၭၡတဲၫနီၪ မၪဘၪန့ၫ စဎွၩ လဂၩကၭအ့ၬ. အ့ၪမွဲ အမၪဘၪ ၦဒိၪဖၭဒိၪၥံၪ ကိၭဂၩဒ့ၭ, ဒဲကယဲ ၦခမျၧးၥံၪ လၧအအီၪ လၧစဎွၩ အဟၭရှုၫအံရၧၭ အခးအဝၩ့လဖၪ ထီးအလူၬလီၫ. 17 အဂဲးဘဲၫယီၩ နးဎွၩမုၪ အဆၧမၩလမံၩ့ယီၩ မိဂၧၫ့ထၪ့ၥၩလၩ့ လၧၦမုၪၥံၪ ကိၭဂၩဒ့ၭတၭ, အခိးမွဲ အဝ့ၫၥံၪ အ့ၪနါဂၧၫ့ ဆၧနီၪ လၧစဎွၩ အဟၭရှုၫအံရၧၭ မၪလူၬ ၦဂဲၫၥိၫ့ နးဎွၩမုၪ ဝၭၡတဲၫနီၪ လၧအမ့ၬယၫ လါနၫ့တၭ, အဝ့ၫဒၪ လဂဲၫဘၪ; တၭ အဝ့ၫၥံၪ မိမၩကြၩ့ထမး အဝၩလဖၪဆ့ လီၫ. 18 ၦမုၪၥံၪ ဘၪဆဲၫ့ လၧပၧၡၫ ဒဲမံဒအၫလဖၪ, မုဆၫလနံၩယီၩ, လၧအနါဂၧၫ့ဆၧ လၧနးဎွၩမုၪနီၪ မၩဝ့ၫ တၭ, မိစံၭ စဎွၩ အၦဒိၪဖၭဒိၪၥံၪ ဘဲၫနီၪၥိၭဆ့လီၫ. တၭ ဆၧမၩကြၩ့ထမး ဒဲဆၧၥၭထၪ့ မိအီၪထၪ့ အၪလၨၪ လီၫ. 19 အ့ၪဘၪ စဎွၩအၥၭ, မွဲအဒုၭဂၧၫ့ထၪ့ ဆၧမၪလူၬ လမံၩ့ လၧစဎွၩ အစူၪဖၧၩ့နီၪ, မွဲအဘၪ ဆၧကွ့ၭဝ့ၫ လၧၦပၧၡၫဖိၪ, ဒဲၦမံဒအၫဖိၪၥံၪ အထူၫအရူၫ အဖၧၩ့ ဘဲၫၥိၭ အထီးဂၭဂီၩ့ လဂ့ၩ လၧနးဝၭၡတဲၫနီၪ ထီးဂဲၫလၧၩ့ လၧစဎွၩ အဟၭရှုၫအံရၧၭ အမ့ၬယၫ လဂ့ၩ. ဒဲအဝ့ၫဒၪ အနးဎွၩမုၪ အလးနီၪ, မွဲစဎွၩ ဖ့ၪလၫ့ ၦဂူၫဂၩလဂၩ လၧအဂ့ၩနဲၪ့ အဝ့ၫနီၪဘီၪ. 20 တၭ ထီးစဎွၩ အဆၧစ့ၩရၫ့ လမံၩ့နီၪ အ့ၪဂၧၫ့ထၪ့ၥၩလၩ့ လၧအဘၩ့အမုး ဎံၩ့လ့ၬ နီၪ, (မွဲအဖၭဒိၪဆ့) ကယဲ ၦမၫၥံၪ မိဒူၩယၪ့ အဝၩဒၪဝ့ၫ, အဒိၪမွဲဂ့ၩ, အဆံၭမွဲဂ့ၩ, ကိၭဂၩဒ့ၭလီၫ. 21 တၭ ဆၧချဲၩ့နီၪ ဘၪစဎွၩ ဒဲၦဒိၪဖၭဒိၪၥံၪ အၥၭတၭ, စဎွၩ မၩဝ့ၫ ဘဲၫစမံၫမုကၫ့ အလူ အီၪဝ့ၫ အၥိၭနီၪလီၫ. 22 အဂဲးဘဲၫယီၩ မွဲအဖ့ၪယူ လံၬ လၧကယဲ စဎွၩ အခးအဝၩ့ ထီးအလူၬနီၪ, လၧဝၩ့ဖၧၩ့ ကိၭစီၪ့ဒ့ၭ ဘဲၫဆၧကွ့ၭအၥၭ အၥိၭနီၪ, ဒဲဘဲၫၦခမျၧးလဖၪ အလၨ အီၪဝ့ၫ အၥိၭ, ဘဲၫၥိၭ ၦၡၩ ကိၭဂၩဒ့ၭ မိပၧၩ့ အဂံၪ့ဒၪဝ့ၫ ဆုၬဆုၬ နီၪ, တၭမွဲ အဒုၭဂၧၫ့ထၪ့ၥၩလၩ့ဝ့ၫ ဘဲၫၦခမျၧးၥံၪ အလၨ အီၪဝ့ၫ အၥိၭ ကိၭစီၪ့ဒ့ၭလီၫ.

အ့စတၧၫ Esther 2

1 လၧဆၧနီၪလဖၪ အလးခဲၫ့တၭ, ထီးစဎွၩ အဟၭရှုၫအံရၧၭ အဆၧၥၭထၪ့နီၪ လၩ့ဆါထဲၩ့ဝ့ၫဒၪတၭ, မွဲအနၪ့ထၪ့ထဲၩ့ နးဝၭၡတဲၫ, ဒဲအဆၧမၩလမံၩ့, ဒဲဆၧစ့ၩရၫ့ လၧအလၩ့ဘၪဝ့ၫနီၪလီၫ. 2 ထီးနီၪလဖၧၫ့ စဎွၩ အခ့ၫအၡၩၥံၪ လၧအမၩ အဝ့ၫဒၪအဆၧနီၪ စံၭအဝ့ၫ, မွဲဆၧအၪ့ဎၬန့ ၦမုၪနၩ့ အဎံၫအလၩၥံၪ လၧစဎွၩ အဂးဆံၭ. 3 မွဲစဎွၩ အီၪက့ၪလၩ့ ၦဒိၪၥံၪ လၧအဘၩ့အမုး အခးအဝၩ့ ထီးအလူၬ အဖၧၩ့, ဘဲၫၥိၭ အဝ့ၫၥံၪ မိဒုၭအီၪကီၪ့ ကယဲ ၦမုၪနၩ့ အဎံၫအလၩၥံၪ လၧနီးရှုၡၫ့ အဖၧၩ့, လၧၦမုၪၥံၪ အဂံၪ့နီၪ, လၧၦခိၭၦမုၪၥံၪ, စဎွၩအၡၩ ၦဒိၪ စဟံဂံၫနီၪ အစူၪဖၧၩ့ဘီၪ. တၭ ကယဲ ဆၧလၧအဝ့ၫၥံၪ ကြၨၭန့ဘၪ လၧဆၧမၩဆံၫ့ အဂးနီၪ, မွဲဆၧဖ့ၪလၫ့ အဝ့ၫၥံၪ ဘီၪ. 4 တၭ ၦမုၪနၩ့ လၧအဘၪ စဎွၩအၥၭနီၪ, မွဲအဝ့ၫဒၪ ကဲၪထၪ့ နးဎွၩမုၪ လၧနးဝၭၡတဲၫ အလးနီၪဘီၪ. တၭ ဆၧလမံၩ့နီၪ ဘၪစဎွၩ အၥၭတၭ; မၩဝ့ၫ ဘဲၫနီၪလီၫ. 5 တၭ လၧနီးရှုၡၫ့ အဖၧၩ့နီၪ ၦယုဒၫဖိၪလဂၩ အမံၩ့မွဲ စမီၫဒကၫ အီၪဝ့ၫ, မွဲစယၫအၧၭ အဖိၪခွၫ, စၡံမအဲၫ အဖိၪခွၫ, စကံၭ အဖိၪခွၫ, ၦဘံၪ့ယမံၫ့ဖိၪနီၪလီၫ. 6 အဝ့ၫဒၪ ဘၪ ဆၧဆိၬခွံၬဝ့ၫ လၧယရုစလံၫ့ လၧဆၧအၪ့မၧၫ့ဎီးဝ့ၫ အဖၧၩ့နီၪ, လၧအဘၪ ဆၧဆိၬခွံၬဝ့ၫ လၧယုဒၫ အစဎွၩ ယ့ၭကနဲအၫ အၥိၭ, ၦလၧဘၭဘလၧၫ့ အစဎွၩ န့ၭဘူၫခၭန့ဇၫနီၪ ဆိၬခွံၬဝ့ၫဒၪလီၫ. 7 အဝ့ၫဒၪ လုအၪ့လုအီၩ နးဟဒၭစၫ, လၧအမွဲ အမၩ့အဖိၪမုၪ, နးအ့စတၧၫ, အဂဲးဘဲၫယီၩ အမိအဖါ လအီၪလၧၩ့ဘၪတၭ, ၦမုၪနီၪ အခံးဘၪ အဂၩ့ဂ့ၩ ဒဲအဎံၫအလၩဆ့; လၧအမိအဖါ ၥံၫထလၧၫ့ခွံၬနီၪ, စမီၫဒကၫ မၩန့ဝ့ၫ လၧအဖိၪမုၪဒၪဝ့ၫ အဂးလီၫ. 8 အခိးမွဲ ဆၧမၩအၥၭ ထီးစဎွၩ အဆၧမၪလူၬ ဒဲအဆၧစ့ၩရၫ့နီၪ ဘၪ ဆၧဂၧၫ့ထၪ့ဝ့ၫ, ဒဲၦမုၪနၩ့ၥံၪ အၪဂၩနီၪ, ဘၪ ဆၧဒုၭအီၪကီၪ့ၡီၩ့ လၧနီးရှုၡၫ့ အဖၧၩ့ လၧစဟံဂံၫ အစူၪဖၧၩ့နီၪ, နးအ့စတၧၫ လဂၩ ဘၪ ဆၧဂဲၫၥိၫ့ဝ့ၫဆ့ လၧစဎွၩ အဂံၪ့ ထီၩ့လၧၦခိၭၦမုၪၥံၪ စဟံဂံၫ အစူၪဖၧၩ့ နီၪလီၫ. 9 တၭ ၦမုၪနၩ့နီၪ ဘၪ အဝ့ၫဒၪအၥၭ, ဒဲအန့ဘၪ ဆၧအခိးအတၩ လၧအဝ့ၫဒၪ လဂၩနီၪ; တၭ ဆၧလၧအဘၪဆဲၫ့ လၧဆၧမၩဆံၫ့နီၪ, အဝ့ၫဒၪ ဖ့ၪလၫ့ဝ့ၫ ချဲၫ့လ့ၬ. ဒဲကယဲ ဆၧလၧအကြၨၭန့ဘၪ လမံၩ့လါလါ, ဒဲၦမုၪနၩ့ၥံၪ ဘၪဆဲၫ့ လၧစဎွၩအဂံၪ့, လၧအကြၨၭန့ဘၪ, ဆၧဖ့ၪလၫ့ နွ့ၫဂၩ လၧနးအ့စတၧၫနီၪတၭ; စဟံဂံၫနီၪ အီၪက့ၪ အဝ့ၫဒၪ ဒဲအမုၪနၩ့လဖၪ လၧၦမုၪၥံၪ အဂံၪ့ အဂး အဂ့ၩထုၬ လစီၪ့နီၪလီၫ. 10 တၭ နးအ့စတၧၫနီၪ နဲၪဖျီၪထၪ့ အဆၨၩဒၪဝ့ၫ ဒဲအဘူၭအထံးၥံၪ နးမံၩ့အ့ၬ, အဂဲးဘဲၫယီၩ စမီၫဒကၫ မၪလူၬ ထံၫထံၫဆၭဆၭ လၧအထီးနဲၪဖျီၪထၪ့ လဂ့ၩ. 11 တၭ နးအ့စတၧၫနီၪ မိမၩနီၫလဲၪ, ဒဲမိဘၪ နီၫလဲၪနီၫလဲၪနီၪ, ဘဲၫအမိၥ့ၪယၫဝ့ၫ အၥိၭတၭ, စမီၫဒကၫ လဲးလီၩ့ဝ့ၫ လၧၦမုၪၥံၪ အဂံၪ့အဝၩ့နီၪ အမ့ၬယၫ ကိၭမုနံၩဒ့ၭလီၫ. 12 ထီးၦမုၪနၩ့ၥံၪ လဂၩဘၪလဂၩ လဂၩဘၪလဂၩ ဘၪဆဲၫ့ လၧအမိလ့ၩနုၬ လၧစဎွၩ အဟၭရှုၫအံရၧၭ အအီၪ, လၧအအီၪယူၭ လၩလဆံၫနံၫဘံၪ့ အလးခဲၫ့, ဘဲၫၦမုၪၥံၪ အထူၫအရူၫ အီၪဝ့ၫ အၥိၭ, (အဂဲးဘဲၫယီၩ အဝ့ၫၥံၪ ဘၪမၩဆံၫ့ထၪ့အၥၭ အမုနံၩလဖၪ လၧၫ့ဎွ့ၩဝ့ၫ ဘဲၫနီၪၥိၭ, လၩဎူၫဘံၪ့ လၧမူၫရၫ့အၥိၪ, ဒဲလၩဎူၫဘံၪ့ လၧဆၧနၧၫ့မၧၫ့မုၬလဖၪ, ဒဲဆၧအဂူၫဂၩလဖၪ လၧဆၧမၩဆံၫ့ ၦမုၪၥံၪ အဂး,) 13 ထီးနီၪလဖၧၫ့ ၦမုၪနၩ့ ဂဲၫဝ့ၫ လၧစဎွၩ အအီၪ ဘဲၫနီၪၥိၭတၭ, ထီးဒၪ ဆၧလမံၩ့လါလါ လၧအမိန့ဘၪအၥၭ လၧၦမုၪ အဂံၪ့ဖၧၩ့, ဘဲၫၥိၭ အမိလ့ၩနုၬ လၧစဎွၩအဂံၪ့နီၪ, ဆၧဖ့ၪလၫ့ဝ့ၫဒၪလီၫ. 14 မွဲအလ့ၩနုၬ လၧမုဂၪလၩ့လခီၫတၭ, ထီးမုဆဲၪ့ထၪ့ ထဲၩ့ထဲၩ့ဝ့ၫ လၧၦမုၪအဂံၪ့ နံၫဖျိၪ့လဖျိၪ့နီၪ, လၧစဎွၩအၦဒိၪ စၡၫအၭၡဂၭ လၧအခိၭ ၦၥံၪမၫလဖၪ အစူၪဖၧၩ့လီၫ. အ့ၪလမွဲဘၪ လၧအဘၪ စဎွၩအၥၭ လၧအဝ့ၫနီၪ, ဒဲလကိၭဘၪဝ့ၫ အမံၩ့တၭ, မွဲအဂဲၫနုၬလၧၩ့ လၧစဎွၩအအီၪနီၪအ့ၬ. 15 စမီၫဒကၫ အမၩ့ စအဘဲၫဟလၭ အဖိၪမုၪ နးအ့စတၧၫ, လၧစမီၫဒကၫ မၩန့ လၧအဖိၪမုၪဒၪဝ့ၫ အဂး, ထီးအဘၪထဲၩ့ လၧအဘၪလ့ၩနုၬ လၧစဎွၩအအီၪတၭ, အ့ၪလမွဲဘၪ ဆၧလၧစဎွၩ အၦဒိၪ လၧအခိၭ ၦမုၪၥံၪ စဟံဂံၫ အီၪက့ၪဝဲၩဝ့ၫ လၧအဂးနီၪ, နးအ့စတၧၫ အၪ့ကံၩ့ ဆၧဂူၫဂၩ နးမံၩ့အ့ၬ. တၭ နးအ့စတၧၫနီၪ န့ဘၪ ဆၧအခိးအတၩ လၧကယဲ ၦလၧအဒၪဘၪ အဝ့ၫ ကိၭဂၩဒ့ၭလီၫ. 16 ဘဲၫနီၪၥိၭ ဆၧလ့ၩၥိၫ့ နးအ့စတၧၫ လၧစဎွၩ အဟၭရှုၫအံရၧၭ အအီၪ ထီးအဘၪ လၩဆံၫဘံၪ့လဘံၪ့, လၧအမွဲ လၩ တံဘ့ၭနီၪ, လၧအပၧၩ့ဆၧ အနံၪ့ နွ့ၫနံၪ့လနံၪ့ အဖၧၩ့နီၪလီၫ. 17 တၭ စဎွၩ အဲၪ နးအ့စတၧၫနီၪ, အၪနဲၪ့ ၦမုၪ ထီးအလူၬၥံၪတၭ, အဝ့ၫနီၪ န့ဘၪ ဆၧအခိးအတၩ လၧစဎွၩ အမ့ၬယၫ အၪနဲၪ့ ၦမုၪနၩ့ၥံၪ ထီးအလူၬတၭ, အခိးမွဲ စဎွၩ ချုၬထၪ့ဝ့ၫ လၧဘၩ့မုးအ၁ရဖူၩနီၪ, ဒဲဒုၭကဲၪထၪ့ အဝ့ၫ လၧနးဎွၩမုၪ လၧနးဝၭၡတဲၫအလးနီၪလီၫ. 18 ထီးနီၪလဖၧၫ့ စဎွၩ မၩ ဘိၪ့ဖၭဒိၪ လၧကယဲ အၦဒိၪဖၭဒိၪၥံၪ, ဒဲအခ့ၫအၡၩၥံၪ အဂးတၭ, မွဲနးအ့စတၧၫ အဆၧဘိၪ့တၭ; စဎွၩနီၪ ဖျါခွံၬဆၧ လၧခးအဝၩ့လဖၪ အဖၧၩ့တၭ, ဖ့ၪလၫ့ ဆၧလဖၪ, ဘဲၫဆၧအီၪ လၧစဎွၩ အစူၪဖၧၩ့ အၥိၭနီၪလီၫ. 19 ထီးဆၧဒုၭအီၪကီၪ့ ၦမုၪနၩ့ၥံၪ နံၫဘျၩ့လဘျၩ့တၭ, ထီးနီၪလဖၧၫ့ စမီၫဒကၫ ဆၧၫ့နၩ့ လၧစဎွၩ အတရၫ့ဖၧၩ့ နီၪလီၫ. 20 နးအ့စတၧၫနီၪ နဲၪဖျီၪထၪ့ အဘူၭအထံးၥံၪ ဒဲအဆၨၩနီၪဒံၭအ့ၬ. ဘဲၫစမီၫဒကၫ မၪလူၬ ထံၫထံၫဆၭဆၭ အၥိၭ, အဂဲးဘဲၫယီၩ နးအ့စတၧၫနီၪ မၩ စမီၫဒကၫ အဆၧမၪလူၬၥံၪ, ဘဲၫလၧအဘၪ ဆၧလုအၪ့လုအီၩဝ့ၫ လၧအၥိၭနီၪလီၫ. 21 လၧမုနံၩလဖၪနီၪ, လၧစမီၫဒကၫ ဆၧၫ့နၩ့ လၧစဎွၩ အတရၫ့ဖၧၩ့ အဘိၩ့ဘၭနီၪ စဎွၩအၦဒိၪလဖၪ နံၫဂၩ, စဘံဂၥၫ့, ဒဲစတံရ့ၭ, ဘၪဆဲၫ့ လၧၦခိၭတရၫ့နီၪ, ၥၭထၪ့ဝ့ၫဒၪတၭ, အၪ့ဎၬအလး ဘဲၫၥိၭ အမိအီၪက့ၪအစူၪ လၧစဎွၩ အဟၭရှုၫအံရၧၭ အလီၩ့လီၫ. 22 ဆၧလမံၩ့နီၪ စမီၫဒကၫ ၥ့ၪယၫဝ့ၫတၭ, လီၩဘၪ နးဎွၩမုၪ အ့စတၧၫနီၪ, ဒဲနးအ့စတၧၫ ထိးအၥၭ လၧစဎွၩ, လၧစမီၫဒကၫ အမံၩ့ အဖၧၩ့လီၫ. 23 တၭ ထီးဘၪ ဆၧအၪ့စိၭအၪ့စၪ့ဝ့ၫ အဂဲးအကၠီၪ့တၭ, ဆၧဖျီၪထၪ့ဝ့ၫဒၪ; အခိးမွဲ အဝ့ၫၥံၪ ဘၪ ဆၧစၧၩ့လၩ့ၥံၫခွံၬဝ့ၫ လၧၥံၪ့လထံၭ အလီၩ့ နံၫဂၩလူၬတၭ, ဆၧကွ့ၭဝ့ၫ လၧလံၬကွ့ၭနဲၪ့ဆၧ အဖၧၩ့နီၪ လၧစဎွၩ အမ့ၬယၫဆ့လီၫ.

1 လၧဆၧယီၩလဖၪ အလးခဲၫ့တၭ, စဎွၩ အဟၭရှုၫအံရၧၭနီၪ ဒုၭထီၫထၪ့ ၦအၫဂၭဖိၪ စဟၫမ့ၭဒၥၫ အဖိၪခွၫ စဟၫမၫ့တၭ, အီၪက့ၪထၪ့ အဝ့ၫဒၪ လၧကယဲ ၦဒိၪဖၭဒိၪ လၧအစူၪဖၧၩ့ ထီးအလူၬၥံၪ အဖၫ့ခိၪနီၪလီၫ. 2 တၭ ကယဲ စဎွၩ အခ့ၫအၡၩ ထီးအလူၬ လၧအအီၪ လၧစဎွၩ အတရၫ့ဖၧၩ့ၥံၪ, ၡီၫ့လၩ့ အခိၪတၭ, ဘိၪ့ထၪ့ဘၩထၪ့ စဟၫမၫ့နီၪ, အဂဲးဘဲၫယီၩ လၧအဝ့ၫဒၪ အဂဲးအကၠီၪ့ စဎွၩ မၪလူၬဝ့ၫ ဘဲၫနီၪၥိၭလီၫ. 3 အ့ၪမွဲ စမီၫဒကၫ လဂၩ ၡီၫ့လၩ့ဝ့ၫအ့ၬ, ဘိၪ့ထၪ့ဘၩထၪ့ဝ့ၫဆ့အ့ၬ. ထီးနီၪလဖၧၫ့ စဎွၩ အခ့ၫအၡၩၥံၪ လၧအအီၪ လၧစဎွၩ အတရၫ့ဖၧၩ့နီၪ, စံၭ စမီၫဒကၫ ဘဲၫယီၩ, မွဲဘၪနီၫလၫ လၧနမၪဘၪ စဎွၩ အဆၧမၪလူၬနီၪလဲၪ. 4 ဆၧမၩအၥၭ ထီးအဝ့ၫၥံၪ လီၩဘၪဝ့ၫ ၥံၫ့ၥံၫ့နံၩနီၪ, အဝ့ၫဒၪ လခိၭနၪဘၪတၭ, အဝ့ၫၥံၪ လီၩဘၪ စဟၫမၫ့ နီၪ, ဘဲၫၥိၭ အမိၥ့ၪယၫဝ့ၫ လၧစမီၫဒကၫ အဂဲးအကၠီၪ့ နီၪ, အဆၧမၩလမံၩ့ မိဂုးခၧၫ့ဆ့ဧၪ. အဂဲးဘဲၫယီၩ အဝ့ၫဒၪ လီၩဘၪ အဝ့ၫၥံၪ လၧအမွဲ ၦယုဒၫဖိၪ နီၪလီၫ. 5 တၭ ထီးစဟၫမၫ့ ဒၪဘၪ လၧစမီၫဒကၫ လၡီၫ့လၩ့ဘၪ, ဒဲလဘိၪ့ထၪ့ဘၩထၪ့ဘၪ အဝ့ၫဒၪနီၪ, ထီးနီၪလဖၧၫ့ စဟၫမၫ့ လၧၫ့ဎွ့ၩ လၧဆၧၥၭထၪ့လီၫ. 6 တၭ အဝ့ၫဒၪ အၥၭအီၪလၧအမိအီၪက့ၪ အစူၪ န့ၫလၧစမီၫဒကၫ လဂၩဎး အလီၩ့နီၪ, ကၭအ့ၬ; အဂဲးဘဲၫယီၩ အဝ့ၫၥံၪ ဒုၭနဲၪယူၭ အဝ့ၫ လၧစမီၫဒကၫ အဆၨၩနီၪလီၫ. အခိးမွဲ စဟၫမၫ့ အၪ့ဎၬ မၩဂၭဂီၩ့ခွံၬ ၦယုဒၫဖိၪၥံၪ ထီးအလူၬ လၧအအီၪဝ့ၫ လၧစအဟၭရှုၫအံရၧၭ အဘၩ့အမုးအဖၧၩ့ ဎံၩ့ဎံၩ့လ့ၬ, စမီၫဒကၫ အဆၨၩဒၪလ့ၬနီၪလီၫ. 7 လၧလၩအခၪ့ထံၭလဘံၪ့, လၧအမွဲ လၩ နဲစၫ့ အဖၧၩ့ လၧစဎွၩ အဟၭရှုၫအံရၧၭ အနံၪ့ လဆံၫနံၫနံၪ့လနံၪ့ နီၪ, ၦလဖၪ ခွံၬ ဖၧၫ, လၧအမွဲ ဆၧဖၭ, လၧစဟၫမၫ့ အမ့ၬယၫ လနံၩဘၪလနံၩ, ဒဲလၧလလၩဘၪလလၩ, ထီၩ့လၩ့ လၩလဆံၫနံၫဘံၪ့လဘံၪ့, လၧအမွဲ လၩ အၫဒၫနီၪလီၫ. 8 တၭ စဟၫမၫ့ စံၭစဎွၩ အဟၭရှုၫအံရၧၭနီၪ, လၧနဘၩ့နမုးအဝၩ့ ထီးအလူၬလဖၪ အဖၧၩ့နီၪ, ၦအဆၨၩ အီၪဝ့ၫလဆၨၩ လၧအဎွံၪဖၭလိၬအၥၭ လၧၦခမျၧးၥံၪ အကျၩ ဎံၩ့ဎံၩ့လ့ၬလီၫ. တၭ အဝ့ၫၥံၪ အထူၫအရူၫလဖၪ လၩ့မဲၩ လၧၦခမျၧးၥံၪ ကိၭဂၩဒ့ၭ; တၭ ထီးန့ စဎွၩအလူနီၪဆ့အ့ၬ. အခိးမွဲ ဆၧမၩအၥၭဘဲၫနီၪတၭ, စဎွၩ ဒုၭမၧၫ့ လါနၫ့ အဝ့ၫၥံၪ အခိးအတၩ အီၪနးမံၩ့အ့ၬ. 9 အ့ၪဘၪစဎွၩအၥၭ, မွဲဆၧကွ့ၭလၩ့ဝ့ၫ လၧဆၧမိမၩဂၭဂီၩ့ခွံၬ အဝ့ၫၥံၪဘီၪ. တၭ ယဝ့ၫဒၪယီၩ ယမိဖ့ၪလၫ့ စ့ၩ အကံကၫ လလၬနီၪ, လၧၦလၧအပၧၩ့ဆၧ လမံၩ့နီၪ အစူၪဖၧၩ့, ဘဲၫၥိၭ အဝ့ၫၥံၪ မိဂဲၫဆိၬ ဒူၭလၩ့ လၧစဎွၩ အဆၧအီၪက့ၪကီၪ့ အစူၪလးခၪ့ခိၪ အလးဖၧၩ့နီၪလီၫ. 10 စဎွၩနီၪ ဘဲၪ့လၩ့ခွံၬ အစူၪၥံၭ လၧအစူၪဒၪဝ့ၫ အလီၩ့ တၭ, ဖ့ၪလၫ့ဝ့ၫ လၧၦအၫဂၭဖိၪ, စဟၫမ့ၭဒၥၫ အဖိၪခွၫ စဟၫမၫ့, ၦယုဒၫဖိၪၥံၪ အဒုၪအဒၩနီၪလီၫ. 11 တၭ စဎွၩနီၪ စံၭစဟၫမၫ့, စ့ၩနီၪ ဆၧဖ့ၪလၫ့နၧၩ, ဒဲၦၡၩလဖၪနီၪ ဆ့, ဘဲၫၥိၭ နမိမၩ အဝ့ၫၥံၪ ထီးဒၪ နဆီၫ့မီၪ့ လၧအမွဲ ဆၧအဂ့ၩနီၪလီၫ. 12 ထီးနီၪလဖၧၫ့ လၧလၩခၪ့ထံၭလဘံၪ့, လၩထၪ့ လဆံၫၥၧၫ့နံၩလနံၩနီၪ, ဆၧကိၭန့ စဎွၩ အၡၩကွ့ၭလံၬလဖၪတၭ, ဆၧကွ့ၭလၩ့ဝ့ၫ ဘဲၫစဟၫမၫ့ မၪလူၬဝ့ၫ အၥိၭ, လၧစဎွၩ အၦဒိၪဖၭဒိၪၥံၪ, ဒဲၦဒိၪ အီၪလၧခးလဝၩ့ လဂၩ, လဝၩ့ လဂၩ အဖၫ့ခိၪ ကိၭစီၪ့ဒ့ၭ ဒဲလၧၦပၧၩ့ အၡၩခမျၧးၥံၪ လၧကယဲ ခးအဝၩ့ ကိၭစီၪ့ဒ့ၭ, ဘဲၫဆၧကွ့ၭဝ့ၫ အၥိၭ, ဒဲဘဲၫၦခမျၧးၥံၪ အလၨ အီၪဝ့ၫ လမံၩ့လါလါနီၪ, ဆၧကွ့ၭဝ့ၫ လၧစဎွၩ အဟၭရှုၫအံရၧၭ အမံၩ့နီၪ, ဒဲစဲၩနဲၪ့ထၬဝ့ၫ လၧစဎွၩ အဆၧစဲၩနဲၪ့နီၪလီၫ. 13 လံၬလဖၪနီၪ ဆၧဖ့ၪယုဝ့ၫ လၧၦၥိၫ့လံၬအစူၪဖၧၩ့, လၧကယဲ စဎွၩ အခးအဝၩ့လဖၪ ထီးအလူၬ, ဘဲၫၥိၭ ဆၧမိမၩဂၭဂီၩ့, မၩၥံၫခွံၬ, ဒဲဒုၭလၩ့မါ ၦယုဒၫဖိၪၥံၪ ထီးအလူၬ, ၦၥၭဘၪ့ မွဲဂ့ၩ, ၦၥၭၡါ မွဲဂ့ၩ, ဖိၪၥၪဆံၭၥံၪ မွဲဂ့ၩ ၦမုၪၥံၪ မွဲဂ့ၩ, လၧလနံၩဎးနီၪ, ထီးအဘၪ လၩလဆံၫနံၫဘံၪ့လဘံၪ့, လၩထၪ့ လဆံၫၥၧၫ့နံၩလနံၩနီၪ, လၧအမွဲ လၩ အၫဒၫတၭ; အဝ့ၫၥံၪ အစူၪလးခၪ့ခိၪနီၪ မၩဝ့ၫ လၧဆၧအၪ့ဂူၬဆီၪ့ အဂးနီၪလီၫ. 14 တၭ လံၬနီၪ ဆၧကွ့ၭဆဲၫလဘံၪ့ လၧဆၧမၪလူၬ အဂး, လၧဆၧဘၪဖ့ၪလၫ့ဝ့ၫ လၧခးကိၭအဝၩ့ဒ့ၭတၭ, ဒုၭဂၧၫ့ထၪ့ၥၩလၩ့ယူၭ လၧၦခမျၧးၥံၪ ထီးအလူၬ ဘဲၫၥိၭ အမိတဲၩ့ဝဲၩအၥၭ လၧမုလနံၩနီၪ အဂးလီၫ. 15 ၦၥိၫ့လံၬလဖၪနီၪ စဲၪ့ထၪ့ခွံၬဝ့ၫတၭ, လၧစဎွၩ အဆၧမၪလူၬ အကၠီၩ့နီၪ, လ့ၩဆၧ ဆီၪ့ဆီၪ့လ့ၬတၭ, အဆၧစ့ၩရၫ့လမံၩ့နီၪ ကဲၪထၪ့ဝ့ၫ လၧနီးရှုၡၫ့ အဖၧၩ့နီၪလီၫ. တၭ စဎွၩ ဒဲစဟၫမၫ့ၥံၪ ဆၧၫ့နၩ့ အီၩလၨၪဆၧလီၫ. အ့ၪမွဲ ဒိၩ့ရှုၡၫ့ ဘၪ ဆၧခိဆၧဝီၩနီၪလီၫ.

1 ထီးစမီၫဒကၫ ၥ့ၪယၫ ကယဲ ဆၧမၩအၥၭ ထီးအလူၬနီၪ, စမီၫဒကၫ ၡၫ့ယၬ အကီၩ့အၥိၭတၭ, ကီၩ့ထၪ့ ရၧၬအဆၧယၬ အီၪလၧဖံၫ့ချၪနီၪ, စဲၪ့ထၪ့လ့ၩဝ့ၫ လၧဒိၩ့ အၥၭကျၩတၭ, ကိၭၡၭထၪ့ အလူၥီၫ ဒဲဂၪ့အုၩဂၪ့ထိၬ တၭ; ဂဲၫထီၩ့ လၧစဎွၩအတရၫ့ အမ့ၬယၫနီၪလီၫ. 2 အဂဲးဘဲၫယီၩ ၦလၧအကီၩ့ ရၧၬအဆၧယၬနီၪ, နုၬဘၪ လၧစဎွၩ အတရၫ့ဖၧၩ့ နးဂၩအ့ၬ. 3 တၭ လၧကယဲ ခးဝၩ့ဖၧၩ့, ထီးဒၪ အလး လၧစဎွၩ အဆၧမၪလူၬနီၪ ဒဲအဆၧစ့ၩရၫ့လမံၩ့ ထီၩ့ဝ့ၫ လစီၪ့လါလါတၭ, လၧၦယုဒၫဖိၪ အကျၩနီၪ ဆၧဂၪ့အုၩဂၪ့ထိၬ အီၪထၪ့ဝ့ၫ, ဒဲအဒုၪဆၧအၪ့ဆၧအီၩတၭ, ဘၪဂၪ့ဘၪယၧၩ့, ၥုၪ့အုၭၥၭအုၭတၭ; ၦအၪဂၩ မံၫနၩ့ဝ့ၫ လၧရၧၬအဆၧယၬ အီၪလၧဖံၫ့ချၪနီၪ အဖၧၩ့လီၫ. 4 အခိးမွဲ နးအ့စတၧၫ အဎီးမုၪၥံၪ ဒဲအၡၩဖၫဆွံၪလဖၪ ဂဲၫလီၩဘၪ ဆၧနီၪလီၫ. ထီးနီၪလဖၧၫ့ နးဎွၩမုၪနီၪ အၥုၪ့အုၭအၥၭအုၭ ဒိၪမၬတၭ; အၪ့မၧၫ့ ၦလ့ၩဆိၬဆၧကီၩ့ဆၧၥိၭ လၧစမီၫဒကၫ အအီၪနီၪ ဒဲမၩန့ခွံၬ ရၧၬအဆၧယၬနီၪ လါနၫ့တၭ; အဝ့ၫဒၪ မၩဝ့ၫအ့ၬ. 5 ထီးနီၪလဖၧၫ့ နးအ့စတၧၫ ကိၭ စဎွၩ အၦဒိၪ စဟၫတၭလဂၩနီၪ, လၧဆၧအီၪက့ၪဝ့ၫ ဘဲၫၥိၭ အမိမၩ နးအ့စတၧၫ အခ့ၫအၡၩ အဆၧမၩနီၪ, အၪ့မၧၫ့ အဝ့ၫဒၪ လ့ၩ လၧစမီၫဒကၫ အအီၪ, ဘဲၫၥိၭ အမိၥ့ၪယၫ ဆၧအဂဲးအကၠီၪ့နီၪ, ဒဲမၩအၥၭ အဂဲးဘဲၫၥ့ၪလဲၪ. 6 အခိးမွဲ စဟၫတၭ စဲၪ့ထၪ့ လၧဒိၩ့ အဖၧၩ့ၥၭ အဖၧၩ့ လၧစမီၫဒကၫ အအီၪ, လၧစဎွၩ အတရၫ့ အမ့ၬယၫ လစီၪ့နီၪလီၫ. 7 တၭ စမီၫဒကၫ လီၩဘၪ အဝ့ၫဒၪ ကယဲ ဆၧလမံၩ့လါလါ လၧဆၧမၩအၥၭ လၧအဂးနီၪ, ဒဲစ့ၩ လၧစဟၫမၫ့ လီၩဘၪဝဲၩဝ့ၫ လၧအမိဖ့ၪလၫ့ စဎွၩ အအီၪက့ၪ စူၪလးခၪ့ခိၪအလး, လၧအမိမၩဂၭဂီၩ့ ၦယုဒၫဖိၪၥံၪ အကၠီၩ့နီၪလီၫ. 8 မွဲအဖ့ၪလၫ့ အဝ့ၫဒၪဆ့ လၧဆၧစ့ၩရၫ့လမံၩ့နီၪ အလံၬလဘံၪ့, လၧအကဲၪထၪ့ဝ့ၫ လၧရှုၡၫ့ ဘဲၫၥိၭ ဆၧမိမၩဂၭဂီၩ့ခွံၬ အဝ့ၫၥံၪနီၪ, ဘဲၫအဝ့ၫဒၪ မိဒုၭနဲၪ နးအ့စတၧၫ လၧလံၬနီၪ, ဒဲလီၩဘၪဝ့ၫ အဂဲးအကၠီၪ့, ဒဲအၪ့မၧၫ့ နးအ့စတၧၫ လ့ၩနုၬ လၧစဎွၩ အအီၪ, ဘဲၫၥိၭ အမိအၪ့ကံၩ့အၪ့ယၫ အဝ့ၫဒၪ, ဒဲအၪ့ကံၩ့ဆၧ လၧအမ့ၬယၫ လၧအဆၨၩဒၪဝ့ၫ အဂးလီၫ. 9 တၭ စဟၫတၭနီၪ ဂဲၫလီၩဘၪ နးအ့စတၧၫ လၧစမီၫဒကၫ အဆၧချဲၩ့လဖၪလီၫ. 10 တၭ နးအ့စတၧၫ စံၭဒီၭ စဟၫတၭ, ဒဲဖ့ၪလၫ့ ဆၧမၪလူၬ လၧစမီၫဒကၫနီၪ; 11 စဎွၩ အခ့ၫအၡၩ ကိၭဂၩဒ့ၭ, ဒဲၦခမျၧးၥံၪ လၧစဎွၩ အခးအဝၩ့ဖၧၩ့လဖၪ, ၥ့ၪယၫဝ့ၫ, လၧကယဲ ၦလဂၩဂၩ, ၦမုၪမွဲဂ့ၩ, ၦခွၫမွဲဂ့ၩ, ဆၧအ့ၪလကိၭဘၪတၭ, အ့ၪလ့ၩနုၬ လၧယၫလစီၪ့ လၧစဎွၩ အအီၪနီၪ, ဆၧ၁နိၫ လၧအဝ့ၫဒၪ အဂး အီၪန့ၫလမံၩ့ယီၩ, အ့ၪလမွဲဘၪ ၦလၧစဎွၩ မိယူၬစိၩ နိၪထိၭထီၫ့ လဘီၩ့နီၪ လၧအမိမၧၫ့ဝ့ၫဒၪ အဂး, မိဘၪၥံၫဝ့ၫလီၫ. တၭ လၧမုနံၩၥၧၫ့ဆံၫ အထးဖၧၩ့နီၪ, ဆၧလကိၭဘၪယၧၩ လ့ၩနုၬ လၧစဎွၩ အအီၪနီၪလီၫ. 12 တၭ ၦလဖၪ လီၩဘၪ စမီၫဒကၫ လၧနးအ့စတၧၫ အဆၧချဲၩ့လဖၪလီၫ. 13 ထီးနီၪလဖၧၫ့ စမီၫဒကၫ မၪလူၬ ဆၧစံၭဆၧၫ့ နးအ့စတၧၫ ဘဲၫယီၩ, နနၫ့ဆါဒၪနဝ့ၫ အီၪလၧစဎွၩ အဂံၪ့ဖၧၩ့နီၪ, နမိဖီၩ့ဖျ့ၭဆၧ ယီၫနဲၪ့ ၦယုဒၫဖိၪ ထီးအလူၬ, ထီး ဆီၫ့မီၪ့လၩ့နၥၭ လဂ့ၩ. 14 အဂဲးဘဲၫယီၩ ဆၧအဆၧၫ့အထီယီၩ နအ့ၪအီၪလၩ့မါပံၭ တၡါတၭ, ဆၧဘီၪထၪ့ယီၫထၪ့ ဒဲဆၧဖီၩ့ဖျ့ၭနီၪ လၧၦယုဒၫဖိၪၥံၪ အဂး မိဂဲၫထၪ့ဝ့ၫ လၧအလးလစီၪ့ဒၪ; အ့ၪမွဲ နနၫ့ဆါ ဒဲနဖါအဂံၪ့ မိဘၪ ဆၧဂၭဂီၩ့ဝ့ၫဒၪလီၫ. တၭ နထၪ့ဘၭယူၭ လၧဘၩ့မုး လၧဆၧအဆၧၫ့အထီယီၩ အဂးဧၪ, လမွဲဘၪဧၪနီၪ, မွဲပလၫ ၥ့ၪယၫဝ့ၫ လဂၩလဲၪ. 15 ထီးနီၪလဖၧၫ့ နးအ့စတၧၫ အၪ့မၧၫ့ အချဲၩ့ဆၧၫ့ စမီၫဒကၫ ဘဲၫယီၩ, 16 လ့ၩဘီၪ ကိၭကီၪ့ ကယဲ ၦယုဒၫဖိၪၥံၪ လၧအအီၪ လၧရှုၡၫ့ အဖၧၩ့, ဒုၪဆၧအၪ့ဆၧအီၩ လၧယဂးတၭ, လၧၥၧၫ့ၥၫ့ အထးဖၧၩ့နီၪ, မုနၩဂ့ၩ, မုဆၫဂ့ၩ, ထီးအၪ့ဆၧအီၩဆၧ လဂ့ၩ; ယဝ့ၫဒၪ ဒဲယဎီးမုၪလဖၪ ပမိဒုၪဆၧအၪ့ဆၧအီၩ ဘဲၫနီၪၥိၭဆ့လီၫ. အခိးမွဲ ယမိလ့ၩနုၬ လၧစဎွၩအအီၪ, လဘၪဆဲၫ့ဘၪ လၧအ၁နိၫနီၪ လါနၫ့တၭ, ယ အ့ၪဘၪ ဆၧဂၭဂီၩ့တၭ, ယဂၭဂီၩ့ ယဝ့ၫလီၫ.  17 အခိးမွဲ စမီၫဒကၫ လ့ၩဝ့ၫတၭ, ဘဲၫ နးအ့စတၧၫ မၪလူၬဝ့ၫ အၥိၭ, မၩဝ့ၫ ကိၭအမံၩ့ဒ့ၭနီၪဆ့ လီၫ.

1 တၭ ဆၧမၩအၥၭ လၧမုၥၧၫ့နံၩလနံၩနီၪ, နးအ့စတၧၫ ကီၩ့ထၪ့ၥိၭထၪ့ ဆၧကီၩ့ဆၧၥိၭ ဘၪဆဲၫ့ လၧနးဎွၩမုၪ တၭ, ဆၧၫ့ထုၪ့ လၧစဎွၩ အဂံၪ့အဝၩ့ လၧယၫလစီၪ့ အဖၧၩ့ ဆဲၫဎၩ့ လၧစဎွၩအဂံၪ့တၭ, စဎွၩနီၪ ဆၧၫ့နၩ့ လၧလးဆီၩ့ဆီ အလီၩ့ ဘၪဆဲၫ့ လၧစဎွၩ လၧဂံၪ့ အဘၪဆဲၫ့ လၧစဎွၩ အဖၧၩ့ ဆဲၫဎၩ့ လၧဂံၪ့အတရၫ့နီၪလီၫ. 2 ဆၧမၩအၥၭ ထီးစဎွၩ ဒၪဘၪ နးဎွၩမုၪ အ့စတၧၫ ဆၧၫ့ထုၪ့ လၧဝၩ့ဖၧၩ့နီၪ, နးအ့စတၧၫ န့ဘၪ ဆၧအခိးအတၩ လၧအဝ့ၫဒၪ အမ့ၬယၫတၭ, စဎွၩနီၪ ယူၬစိၩ နိၪထိၭထီၫ့ လဘီၩ့ လၧအအီၪ လၧအစူၪဖၧၩ့နီၪ လၧနးအ့စတၧၫနီၪလီၫ. အခိးမွဲ နးအ့စတၧၫ ၥုၭဘူၭအၥၭတၭ ထိၭဘၪ နိၪထိၭဘီၩ့နီၪ အခိၪထိၭလီၫ. 3 ထီးနီၪလဖၧၫ့ စဎွၩ စံၭအဝ့ၫဒၪ, နးဎွၩမုၪ အ့စတၧၫ လဂၩဧ့, မွဲအဘၪ နၥၭ လၧဆၧနီၪလမံၩ့လဲၪ. မွဲနမိအၪ့ကံၩ့ ဆၧနီၪလဲၪ. ဆၧမိဖ့ၪလၫ့နၧၩ ထီးအဖိၭဖၫ့ ဘၩ့မုးနီၪလီၫ. 4 နးအ့စတၧၫ စံၭဆၧၫ့ဝ့ၫ, စဎွၩ အ့ၪအီၪက့ၪလၧဆၧဂ့ၩနီၪ, မုဆၫလနံၩယီၩ စဎွၩ ဒဲစဟၫမၫ့ ဂဲၫ လၧဆၧအၪ့ဆၧအီၩ လၧယတဲၩ့ဝဲၩန့ အဂးနီၪဘီၪ. 5 ထီးနီၪလဖၧၫ့ စဎွၩ စံၭ, အၪ့မၧၫ့ စဟၫမၫ့ မၩချဲၫ့ချဲၫ့ ဘဲၫအမိမၩ ဘဲၫနးအ့စတၧၫ စံၭဝ့ၫ အၥိၭနီၪဆံၭ. အခိးမွဲ စဎွၩ ဒဲစဟၫမၫ့ဂဲၫ လၧဆၧအၪ့ဆၧအီၩ လၧနးအ့စတၧၫ တဲၩ့ဝဲၩဝ့ၫဒၪလီၫ. 6 တၭ လၧအအီၩ စဘံၭထံၫ အဘိၩ့ဘၭနီၪ, စဎွၩစံၭ နးအ့စတၧၫ, မွဲနမိအၪ့ကံၩ့ ဆၧနီၪလဲၪ. တၭ နမိန့ဘၪနၥၭ လၧဆၧနီၪလမံၩ့လဲၪ. ဆၧမိမၩလၧၫ့ထၪ့ဎွ့ၩထၪ့ ထီးအဖိၭဖၫ့ ဘၩ့မုးနီၪလီၫ. 7 ထီးနီၪလဖၧၫ့ နးအ့စတၧၫ စံၭဆၧၫ့ဝ့ၫ, ယဆၧအၪ့ကံၩ့ ဒဲဆၧလၧမိန့ဘၪယၥၭမွဲ ဘဲၫယီၩ, 8 ယ အ့ၪန့ဘၪ ဆၧအခိးအတၩ လၧစဎွၩ အမ့ၬယၫတၭ, အ့ၪဘၪစဎွၩအၥၭ လၧအမိဖ့ၪလၫ့ ယဆၧအၪ့ကံၩ့ လမံၩ့, ဒဲမၩ လၧၫ့ထၪ့ဎွ့ၩထၪ့ဆၧ လၧယမိန့ဘၪနီၪ, မွဲစဎွၩ ဒဲစဟၫမၫ့ ဂဲၫ လၧဆၧအၪ့ဆၧအီၩ လၧယမိတဲၩ့ဝဲၩန့ အဂးတၭ, ကဲဂီၩခိၬ ယမိမၩ ဘဲၫစဎွၩ စံၭဝ့ၫ အၥိၭနီၪလီၫ. 9 ထီးနီၪလဖၧၫ့ မုလနံၩနီၪ စဟၫမၫ့ စဲၪ့ထၪ့ လၧဆၧၥၭထိၬ, ဒဲအၥုၪ့မုၬၥၭမုၬဝ့ၫဒၪဆ့လီၫ. အ့ၪမွဲ ထီးစဟၫမၫ့ ဒၪဘၪ စမီၫဒကၫနီၪ လၧစဎွၩ အတရၫ့ဖၧၩ့တၭ, လၧအလဆၧၫ့ထုၪ့ဘၪ ဒဲလၥုၭဘၪအၥၭ လၧအဂးနီၪ, အၥၭထၪ့ ဎွ့ၩတံၭ ထၫ့ဒုၪဒၩ စမီၫဒကၫနီၪလီၫ. 10 မွဲလါနၫ့ဘိၩ စဟၫမၫ့ ထုၭအၥၭတၭ, ထီးအဂဲၫထီၩ့ လၧအဂံၪ့အဎၫ့နီၪ, မွဲအအၪ့မၧၫ့ ဆၧကိၭန့ အထံၩအၥိၭ, ဒဲအမၫ နးဇံရ့ၭနီၪလီၫ. 11 တၭ စဟၫမၫ့ လီၩဘၪ အဝ့ၫၥံၪ လၧအဆၧလၩဆၧဖၩ့ ဒဲအဆၧလူဒိၪဎွ့ၩဒိၪ အဂဲးအကၠီၪ့; ဒဲလၧအဖိၪအလံၩ အီၪ အၪအၪလ့ၬ, ဒဲကယဲ ဆၧလမံၩ့လါလါ လၧစဎွၩနီၪ ဒုၭအၪထၪ့ဝ့ၫ လၧအဂးတၭ, လၧစဎွၩ အီၪက့ၪထၪ့ဝ့ၫ လၧၦဒိၪၥံၪ ဒဲစဎွၩအခ့ၫအၡၩလဖၪ အဖၫ့ခိၪနီၪလီၫ. 12 လၧနီၪအမ့ၬယၫ စဟၫမၫ့ လီၩဘၪဝ့ၫ, မွဲကဒၪယူၭ, နးဎွၩမုၪ အ့စတၧၫနီၪ တဲၩ့ဝဲၩ ဆၧအၪ့ဆၧအီၩတၭ, အ့ၪလမွဲဘၪ ယနၫ့ဆါဒၪယဝ့ၫ, ဖ့ၪလၫ့ ၦနုၬ လၧစဎွၩ အၥိၭ နးဂၩအ့ၬ; တၭ ကဲဂီၩခိၬနီၪ မွဲအကိၭယၧၩ လ့ၩ လၧအအီၪ လၧစဎွၩ အၥိၭဆ့လီၫ. 13 မွဲလါနၫ့တၭ လၧယဒၪဘၪ ၦယုဒၫဖိၪ စမီၫဒကၫနီၪ ဆၧၫ့နၩ့ လၧစဎွၩ အတရၫ့ဖၧၩ့တၭ, ဆၧနီၪလဖၪ ထီးအလူၬနီၪ န့ကၩဆၧ လၧယဂး နးမံၩ့အ့ၬ. 14 ထီးနီၪလဖၧၫ့ အမၫ နးဇံရ့ၭ, ဒဲအထံၩအၥိၭ ထီးအလူၬဆ့ စံၭအဝ့ၫ, မွဲ ဆၧမၩကဲၪထၪ့ အလးထၪ့ထီၫ အဖျါ ယဲဆံၫတၭ, ကဲဂီၩခိၬနီၪ မွဲနအၪ့ကံၩ့ဆၧ လၧစဎွၩ ဘဲၫၥိၭ ဆၧမိစၧၩ့လၩ့ဆဲၩ စမီၫဒကၫ လၧအလီၩ့နီၪဘီၪ. ထီးနီၪလဖၧၫ့ လ့ၩနုၬ နဝ့ၫ လၧဆၧၥၭထိၬ လၧစဎွၩ အၥိၭ လၧဆၧအၪ့ဆၧအီၩနီၪဘီၪ. ဆၧနီၪ ဘၪ စဟၫမၫ့အၥၭတၭ, မွဲအအၪ့မၧၫ့ ၦၡၩ မၩ ဆၧထၪ့ထီၫ လမံၩ့နီၪလီၫ.

1 လၧမုလနၩနီၪ စဎွၩ မံၫလန့ဘၪတၭ, မၪလူၬ ၦၡၩ ဂဲၫဆိၬ လံၬ လၧဆၧကွ့ၭနဲၪ့ ဆၧစ့ၩရၫ့လဖၪ လၧအဖၧၩ့နီၪတၭ; ဆၧဖီဘၪ လၧစဎွၩ အမ့ၬယၫနီၪလီၫ. 2 တၭ ဆၧဒၪဘၪ အီၪကွ့ၭအၥၭ, လၧစဎွၩအၡၩ ၦဒိၪ နံၫဂၩ လၧအခိၭတရၫ့ စဘံဂၥၫ့နၫ ဒဲစတံရ့ၭၥံၪ အၪ့ဎၬ အီၪက့ၪ အစူၪ လၧစဎွၩ အဟၭရှုၫအံရၧၭ အလီၩ့နီၪ, စမီၫဒကၫ လီၩဘၪဝ့ၫ အဂဲးအကၠီၪ့လီၫ. 3 တၭ စဎွၩနီၪ စံၭဝ့ၫ, လၧဆၧယီၩလမံၩ့ အကၠီၩ့, မွဲစမီၫဒကၫ န့ဘၪ ဆၧလၩဆၧဖၩ့ ဒဲကယးကဖး လမံၩ့မံၩ့ လဲၪ. ထီးနီၪလဖၧၫ့ စဎွၩအခ့ၫအၡၩ လၧအမၩ အဆၧနီၪ စံၭအဝ့ၫ, ဆၧမၩ ဆၧလၧအဝ့ၫဒၪ အဂး နးမံၩ့အ့ၬ. 4 တၭ စဎွၩစံၭ, မွဲပလၫ အီၪလၧဝၩ့ဖၧၩ့နီၪ လဂၩလဲၪ. တၭ စဟၫမၫ့နီၪ ဂဲၫထီၩ့လၧခီၫ့ လၧစဎွၩ အဂံၪ့အဝၩ့ နီၪ, လၧအမိချဲၩ့ဒုၪ့ စဎွၩ ဘဲၫၥိၭ အမိစၧၩ့လၩ့ၥံၫခွံၬ စမီၫဒကၫ လၧအလးထၪ့ထီၫ လၧအတဲၩ့ဝဲၩန့ အဝ့ၫဒၪ အဂးလီၫ. 5 တၭ စဎွၩအခ့ၫအၡၩ စံၭဝ့ၫ, စဟၫမၫ့ အီၪဆၧၫ့ထုၪ့ဝ့ၫ လၧဝၩ့ဖၧၩ့နီၪလီၫ. တၭ စဎွၩ စံၭဝ့ၫ, ဒုၭဂဲၫနုၬဝ့ၫဒၪဘီၪ. 6 အခိးမွဲ စဟၫမၫ့ ဂဲၫနုၬဝ့ၫဒၪလီၫ. တၭ စဎွၩ စံၭအဝ့ၫဒၪ, ၦၡၩ လၧစဎွၩ မိဒူၩယၪ့ဘၪအၥၭ လဂၩနီၪ, မွဲဆၧမိဘၪမၩ လၧအဝ့ၫဒၪ အဂး လၧဆၧနီၪလမံၩ့လဲၪ. တၭ လၧအၥၭခံဖၧၩ့နီၪ စဟၫမၫ့ ဆီၫ့မီၪ့ဆၧ ဘဲၫယီၩ, ၦလၧစဎွၩ မိဒူၩယၪ့ဘၪအၥၭ လဂၩနီၪ အၪနဲၪ့ ယနၫ့ဆါဒၪ ယဝ့ၫ, မွဲၦလဂၩလဲၪ. 7 တၭ စဟၫမၫ့ စံၭဆၧၫ့ စဎွၩ, ၦလၧစဎွၩ မိဒူၩယၪ့ဘၪအၥၭ လဂၩ အဂးနီၪ, 8 မွဲဆၧဂဲၫဆိၬ ဆၧကီၩ့ဆၧၥိၭ ဘၪဆဲၫ့ လၧစဎွၩ, လၧစဎွၩ ကီၩ့ၥိၭဝ့ၫနီၪ, ဒဲကၥ့ၪ လၧစဎွၩ ထူၬဝ့ၫ လဒုၩ, ဒဲ၁ရဖူၩ ဘၪဆဲၫ့ လၧစဎွၩ လၧအချုၬဝ့ၫနီၪ; 9 တၭ ဆၧကီၩ့ဆၧၥိၭ ဒဲကၥ့ၪနီၪ, မွဲဆၧဖ့ၪလၫ့ဝ့ၫ လၧစဎွၩ အၡၩဒိၪထုၬ လဂၩ အစူၪဖၧၩ့, ဘဲၫၥိၭ ၦလၧစဎွၩ မိဒူၩယၪ့ဘၪအၥၭ လဂၩနီၪ, အဝ့ၫၥံၪ မိဒုၭကယၧၩ့ အဝ့ၫဒၪ, ဒဲဒုၭထူၬ အဝ့ၫ လၧကၥ့ၪတၭ, လ့ၩဝ့ၫ လၧဒိၩ့ဖၧၩ့ၥၭနီၪ, ဒဲမၩဂၧၫ့ထၪ့ၥၩလၩ့ လၧအမ့ၬယၫ, ၦၡၩ လၧစဎွၩ မိဒူၩယၪ့ဘၪအၥၭ လဂၩနီၪ, ဆၧမိမၩဘၪဝ့ၫ ဘဲၫယီၩလီၫ. 10 ထီးနီၪလဖၧၫ့ စဎွၩ စံၭစဟၫမၫ့, မၩနဝ့ၫ ချဲၫ့ချဲၫ့ ဘီၪ; မၩန့ ဆၧကီၩ့ဆၧၥိၭ ဒဲကၥ့ၪတၭ, ဆၧလၧနစံၭဝ့ၫနီၪ, မၩနဝ့ၫ ဘဲၫနီၪၥိၭ လၧၦယုဒၫဖိၪ လၧအဆၧၫ့နၩ့ လၧစဎွၩ အတရၫ့ဖၧၩ့ စမီၫဒကၫ လဂၩနီၪဘီၪ. ဆၧလၧနစံၭဝ့ၫလဖၪနီၪ ထီးဒုၭအီၪလၩ့ထး ဆၧနးမံၩ့လဂ့ၩ, ဧီၪ. 11 ထီးနီၪလဖၧၫ့ စဟၫမၫ့ မၩန့ ဆၧကီၩ့ဆၧၥိၭ, ဒဲကၥ့ၪ တၭ, မၩကယၧၩ့ထၪ့ စမီၫဒကၫ, ဒဲဒုၭထူၬ အဝ့ၫ လၧကၥ့ၪ လ့ၩ လၧဒိၩ့အဖၧၩ့ၥၭတၭ, မၩဂၧၫ့ထၪ့ၥၩလၩ့ လၧအမ့ၬယၫနီၪ, ၦလၧစဎွၩ မိဒူၩယၪ့ဘၪအၥၭ လဂၩနီၪ, ဆၧမိမၩဘၪဝ့ၫ ဘဲၫယီၩလီၫ. 12 တၭ စမီၫဒကၫ ဂဲၫထဲၩ့ဒီၭ လၧစဎွၩ အတရၫ့နီၪ, အ့ၪမွဲ စဟၫမၫ့ ထဲၩ့ထဲၩ့ချဲၫ့ လၧအဂံၪ့ အီၪလၧဆၧချုၬဘံၭ အခိၪ, ဒဲအၥုၪ့အုၭၥၭအုၭဝ့ၫဒၪဆ့လီၫ. 13 တၭ စဟၫမၫ့ လီၩဘၪ အမၫ နးဇံရ့ၭ ဒဲအထံၩအၥိၭ ကိၭဂၩဒ့ၭလဖၪ လၧကယဲ ဆၧလၧအဘၪဝ့ၫ လမံၩ့လါလါ ကိၭမံၩ့ဒ့ၭ လီၫ. ထီးနီၪလဖၧၫ့ အၡၩကိၪ့ဆၧၥ့ၪ ဒဲအမၫ နးဇံရ့ၭ နီၪ, စံၭအဝ့ၫဒၪ, စမီၫဒကၫ လဂၩ လၧန လၩ့ထ့ၬၥၫ့ လၧအမ့ၬယၫနီၪ, အ့ၪဘၪဆဲၫ့ လၧၦယုဒၫဖိၪၥံၪ အချံၫအၥၪတၭ, နမိမၩနၧၩ့မၩစၪဝ့ၫဒၪဆ့အ့ၬ. အ့ၪမွဲ နမိလၩ့ထ့ၬ တၡါ လၧအမ့ၬယၫလီၫ. 14 တၭ အဝ့ၫၥံၪ ချဲၩ့ဒုၪ့လိၬအၥၭ အဘိၩ့ဘၭနီၪ, စဎွၩ အၦဒိၪၥံၪ ဂဲၫကိၭ စဟၫမၫ့ ချဲၫ့ချဲၫ့ လၧအမိလ့ၩနုၬ လၧဆၧအၪ့ဆၧအီၩ လၧနးအ့စတၧၫ တဲၩ့ဝဲၩဝ့ၫနီၪလီၫ.

1 အခိးမွဲ စဎွၩ ဒဲစဟၫမၫ့ ဂဲၫနုၬ လၧနးဎွၩမုၪ အ့စတၧၫ အဆၧအၪ့ဆၧအီၩနီၪလီၫ. 2 ထီးအဘၪ နံၫနံၩလနံၩ လၧအဝ့ၫၥံၪ အီၩ စဘံၭထံၫ အဘိၩ့ဘၭနီၪ, စဎွၩစံၭ နးဎွၩမုၪ အ့စတၧၫနီၪ, မွဲနမိအၪ့ကံၩ့ ဆၧနီၪလဲၪ; ဆၧမိဖ့ၪလၫ့နၧၩ, ဒဲမိဘၪနၥၭ လၧဆၧနီၪလမံၩ့လဲၪ, တၭ ဆၧမိမၩလၧၫ့ထၪ့ဎွ့ၩထၪ့ ထီးအဖိၭဖၫ့ ဘၩ့မုးနီၪလီၫ. 3 ထီးနီၪလဖၧၫ့ နးဎွၩမုၪ အ့စတၧၫနီၪ ချဲၩ့ဆၧၫ့ဆၧ တၭ, စံၭဝ့ၫဒၪ, ယဝ့ၫဒၪယီၩ ယ အ့ၪဘၪခိးဘၪတၩ လၧနမ့ၬယၫ, စဎွၩဧ့, အ့ၪဘၪစဎွၩအၥၭတၭ, မွဲဆၧဖ့ၪလၫ့ ယၥၭမၧၫ့ လၧယဆၧအၪ့ကံၩ့ အဂး, ဒဲယဆၨၩလဖၪ လၧဆၧမိန့ဘၪယၥၭ အဂးလီၫ. 4 အဂဲးဘဲၫယီၩ ပဘၪ ဆၧအၪ့ဆၫခွံၬဝ့ၫ, ယဝ့ၫဒၪ ဒဲယဆၨၩလဖၪ, လၧဆၧမိမၩဂၭဂီၩ့, ဒဲလၧဆၧမၩၥံၫ, ဒဲလၧဆၧလၩ့မါဝ့ၫ အဂးလီၫ. အ့ၪမွဲ ဆၧအ့ၪအၪ့ဆၫခွံၬပၧၩ လၧဎီးမုၪ ဒဲဎီးခွၫ အဂးနီၪ, မွဲဆၧအဒုၪအဒၩ လိၭထဲၩ့ စဎွၩ အဆၧလၩ့မါနီၪ လၥ့ၪဘၪ လါနၫ့ဘိၩ ယချဲၩ့ဒံၭ ဆၧနးမံၩ့အ့ၬ. 5 ထီးနီၪလဖၧၫ့ စဎွၩ အဟၭရှုၫအံရၧၭ ချဲၩ့ဆၧၫ့ဆၧ တၭ, စံၭနးဎွၩမုၪ အ့စတၧၫနီၪ, ၦလၧအကိၪ့ဆၧ လၧအၥၭဖၧၩ့ လၧအမိမၩဆၧ ဘဲၫနီၪ ဘုၪ့, မွဲၦလဂၩလဲၪ. မွဲအအီၪဝ့ၫခီၫခီၫလဲၪ. 6 တၭ နးအ့စတၧၫ စံၭဝ့ၫ, ၦကိၪ့ထၫ့ဒၩဆၧ ဒဲဒုၪဒၩနီၪ, မွဲၦအအၧၩ့ စဟၫမၫ့ လဂၩယီၩ လီၫ. ထီးနီၪလဖၧၫ့ စဟၫမၫ့ ၥၭမဲၪဆၧ လၧစဎွၩ ဒဲနးဎွၩမုၪ အမ့ၬယၫလီၫ. 7 တၭ လၧဆၧၥၭထၪ့ အဖၧၩ့နီၪ စဎွၩ ဂဲထုၪ့ လၧဆၧအီၩ စဘံၭထံၫအလးနီၪ, စဲၪ့ထၪ့ လၧနီး အကျိၭဖၧၩ့တၭ; စဟၫမၫ့ ဆၧၫ့ထုၪ့ လၧအမိအၪ့ကံၩ့ အၥၭမၧၫ့ လၧနးဎွၩမုၪ အ့စတၧၫနီၪ, အဂဲးဘဲၫယီၩ မွဲအဒၪဘၪ လၧစဎွၩနီၪ ကိၪ့ထၪ့ ဆၧအၧၩ့ထၫ့ဒၩ အဝ့ၫနီၪလီၫ. 8 ထီးနီၪလဖၧၫ့ စဎွၩ ဂဲၫထဲၩ့ထဲၩ့ လၧအလ့ၩဝ့ၫ လၧနီးအကျိၭဖၧၩ့, ထီၩ့ လၧဆၧအၪ့ဆၧအီၩ အလးတၭ, စဟၫမၫ့နီၪ လၩ့ထံၩဖါယူၭ လၧလးမံၫခိၪ လၧနးအ့စတၧၫ အီၪဝ့ၫနီၪလီၫ. ထီးနီၪလဖၧၫ့ စဎွၩနီၪ စံၭ, မွဲအမိမၩဆီၪ့ နးဎွၩမုၪနီၪ လၧဂံၪ့ဖၧၩ့ လၧယမ့ၬယၫဆ့ဧၪ. တၭ စဎွၩ ချဲၩ့ထၪ့ဆၧ ဘဲၫနီၪ, အဝ့ၫၥံၪ ချုၬဘံၭခွံၬ စဟၫမၫ့ အမ့ၬလီၫ. 9 တၭ ၦဒိၪလဂၩ စဟၫဘိၫနၫ, စံၭလၧစဎွၩ အမ့ၬယၫ, ယိခွါ, ဆၧထၪ့ထီၫလမံၩ့ အဖျါ ယဲဆံၫ လၧစဟၫမၫ့ မၩဝ့ၫ လၧၦလၧအချဲၩ့ ဆၧဂ့ၩ လၧစဎွၩ အဂး စမီၫဒကၫ အဂးနီၪဆ့, အီၪဆၧၫ့ထုၪ့ဝ့ၫ လၧစဟၫမၫ့ အဂံၪ့ဖၧၩ့လီၫ. ထီးနီၪလဖၧၫ့ စဎွၩ စံၭဝ့ၫ, စၧၩ့လၩ့ ၥံၫခွံၬ အဝ့ၫဒၪ လၧအလီၩ့နီၪဆံၭ. 10 အခိးမွဲ အဝ့ၫၥံၪ စၧၩ့လၩ့ၥံၫခွံၬ စဟၫမၫ့ လၧဆၧထၪ့ထီၫ အလီၩ့ လၧအတဲၩ့ဝဲၩဝ့ၫ လၧစမီၫဒကၫ အဂးနီၪလီၫ. ထီးနီၪလဖၧၫ့ စဎွၩ အဆၧၥၭထၪ့နီၪ ၡူၪလၩ့ဝ့ၫဒၪလီၫ.

1 လၧမုလနံၩနီၪ စဎွၩ အဟၭရှုၫအံရၧၭ ဖ့ၪလၫ့ ၦယုဒၫဖိၪ အဒုၪအဒၩ စဟၫမၫ့ အဂံၪ့ လၧနးဎွၩမုၪ အ့စတၧၫနီၪလီၫ. တၭ စမီၫဒကၫ ဂဲၫထၪ့ လၧစဎွၩ အမ့ၬယၫ; အဂဲးဘဲၫယီၩ အဝ့ၫဒၪ ဘူၭ လၧအဝ့ၫၥံၪ ဘဲၫၥ့ၪလဲၪနီၪ နးအ့စတၧၫ လီၩဘၪယူၭဝ့ၫလီၫ. 2 တၭ စဎွၩ ဘျူၭလၩ့ခွံၬ အစူၪၥံၭ လၧအမၩန့ထဲၩ့ဝ့ၫ လၧစဟၫမၫ့နီၪ, ဖ့ၪလၫ့ဝ့ၫ လၧစမီၫဒကၫနီၪလီၫ. တၭ နးအ့စတၧၫ အီၪက့ၪ စမီၫဒကၫ လၧစဟၫမၫ့ အဂံၪ့ အဖၫ့ခိၪလီၫ. 3 တၭ နးအ့စတၧၫ ချဲၩ့ထၪ့ဒီၭ လၧစဎွၩ အမ့ၬယၫ, ဒဲလၩ့ထံၩဖါဝ့ၫ လၧအခၪ့ထံၭနီၪ, ဒဲအၪ့ကံၩ့အၪ့ယၫဝ့ၫ လၧအမ့ၬထံၫလၩ့ ဘဲၫၥိၭ အမိမၩဂၭဂီၩ့ခွံၬ ၦအၫဂၭဖိၪ စဟၫမၫ့ အဆၧအၧၩ့, ဒဲအဆၧကိၪ့ လၧအကိၪ့ထၪ့ ထၫ့ဒၩ ၦယုဒၫဖိၪလဖၪနီၪလီၫ. 4 ထီးနီၪလဖၧၫ့ စဎွၩ ယူၬစိၩ နိၪထိၭထီၫ့ လဘီၩ့ လၧနးအ့စတၧၫ အအီၪလီၫ. အခိးမွဲ နးအ့စတၧၫ ဂဲထုၪ့ ဆၧၫ့ထုၪ့ဝ့ၫ လၧစဎွၩ အမ့ၬယၫတၭ, 5 စံၭဝ့ၫဒၪ, အ့ၪဘၪ စဎွၩအၥၭတၭ, ယ အ့ၪဘၪခိးဘၪတၩ လၧအမ့ၬယၫ, ဒဲစဎွၩ အ့ၪဆီၫ့မီၪ့ လၧအမွဲ ဆၧအဂ့ၩ, ဒဲယ အ့ၪမွဲ ဆၧမုၬ လၧအမ့ၬၥၪဖၧၩ့တၭ, လံၬၥံၪ လၧၦအၫဂၭဖိၪ စဟၫမ့ၭဒၥၫ အဖိၪခွၫ စဟၫမၫ့ ကိၪ့ထၪ့ဝ့ၫ ဒဲကွ့ၭဝ့ၫ ဘဲၫၥိၭ အမိမၩဂၭဂီၩ့ ၦယုဒၫဖိၪ လၧအအီၪဝ့ၫ လၧကယဲ စဎွၩ အခးအဝၩ့ဖၧၩ့ ထီးအလူၬနီၪ; မွဲဆၧကွ့ၭအၥၭ ဘဲၫၥိၭ အမိကဲၪထဲၩ့ ဆၧပျီၩပျီၩဆံၭ. 6 အဂဲးဘဲၫယီၩ ယဒၪဘၪ ဆၧအၧၩ့နီၪ မိလၩ့ဘၪ ယၡၩခမျၧးၥံၪတၭ, မွဲယထိးမိနၧၩ့ ဘဲၫၥ့ၪလဲၪ. တၭ ယဒၪဘၪ ယဘူၭယထံးၥံၪ ဘၪ ဆၧဂၭဂီၩ့နီၪ, ယထိး မိနၧၩ့ ဘဲၫၥ့ၪလဲၪ. 7 ထီးနီၪလဖၧၫ့ စဎွၩ အဟၭရှုၫအံရၧၭ စံၭနးဎွၩမုၪ အ့စတၧၫ ဒဲၦယုဒၫဖိၪ စမီၫဒကၫနီၪ, ယိခွါ, ယဖ့ၪလၫ့ယူၭ စဟၫမၫ့ အဂံၪ့ လၧနးအ့စတၧၫ အစူၪဖၧၩ့တၭ, လၧအအီၪက့ၪလၩ့ အစူၪ လၧၦယုဒၫဖိၪၥံၪ အလီၩ့ အကၠီၩ့နီၪ, အဝ့ၫၥံၪ စၧၩ့လၩ့ၥံၫခွံၬ စဟၫမၫ့ယူၭလီၫ. 8 ထီးဒၪ အဘၪ နၥံၪအၥၭတၭ, ကွ့ၭနၥံၪဝ့ၫဆ့ လၧစဎွၩအမံၩ့ ဒဲစဲၩနဲၪ့ထၬ လၧစဎွၩ အစူၪၥံၭ လၧၦယုဒၫဖိၪလဖၪ အဂးဆံၭ. အဂဲးဘဲၫယီၩ ဆၧကွ့ၭအၥၭ လၧအဘၪ ဆၧကွ့ၭဝ့ၫ လၧစဎွၩအမံၩ့, ဒဲစဲၩနဲၪ့ထၬဝ့ၫ လၧစဎွၩ အစူၪၥံၭနီၪ, ၦမၩဂၭဂီၩ့ဝ့ၫ ၥ့ၪနးဂၩအ့ၬ. 9 ထီးနီၪလဖၧၫ့ လၧလၩၥၧၫ့ဘံၪ့လဘံၪ့, လၧအမွဲ လၩ စဲဝၫ့ အဆၧၫ့အထီနီၪ, ဆၧကိၭန့ စဎွၩ အၡၩကွ့ၭလံၬလဖၪနီၪ, လၧလၩထၪ့ နံၫဆံၫၥၧၫ့နံၩလနံၩနီၪ, ဆၧကွ့ၭအၥၭ ဘဲၫစမီၫဒကၫ မၪလူၬဝ့ၫ အၥိၭ လၧၦယုဒၫဖိၪၥံၪ, ဒဲၦဒိၪဖၭဒိၪၥံၪ ဒဲၦဒိၪၥံၪ ဒဲလၧၦပၧၩ့ခးအဝၩ့ၥံၪ လၧအံၪ့ဒအၫ ဖိးလၧကုၡၫနီၪ, ခးအဝၩ့ လယၩ နံၫဆံၫနွ့ၫဝၩ့လဖၪ, ကယဲ အဝၩ့ လစီၪ့လါလါ ဘဲၫဆၧကွ့ၭ အီၪဝ့ၫ အၥိၭ, ဒဲလၧကယဲ ၦခမျၧးၥံၪ ဘဲၫအလၨ အီၪဝ့ၫ အၥိၭ, ဒဲလၧၦယုဒၫဖိၪၥံၪ, ဘဲၫအဝ့ၫၥံၪ အဆၧကွ့ၭ အီၪဝ့ၫ အၥိၭ, ဒဲဘဲၫအဝ့ၫၥံၪ အလၨ အီၪဝ့ၫ အၥိၭနီၪဆ့လီၫ. 10 တၭမွဲ အကွ့ၭဝ့ၫ လၧစဎွၩ အဟၭရှုၫအံရၧၭ အမံၩ့, ဒဲစဲၩနဲၪ့ထၬဝ့ၫ လၧစဎွၩ အစူၪၥံၭ, ဒဲဖ့ၪယု လံၬၥံၪ လၧၦထူၬကၥ့ၪၥိၫ့လံၬၥံၪ အစူၪဖၧၩ့, ဒဲလၧၦထူၬကၥ့ၪလၫ ဒဲကလအူၭၥံၪ ဒဲကလအူၭဖိၪၥံၪလီၫ. 11 လၧလံၬဖၧၩ့နီၪ စဎွၩ ဖ့ၪလၫ့ အလူ လၧၦယုဒၫဖိၪၥံၪ လၧအအီၪ လၧကယဲ ဒိၩ့ လစီၪ့လါလါနီၪ, ဘဲၫၥိၭ အမိအီၪကီၪ့ လစီၪ့ဎး တၭ, ဆၧၫ့ထုၪ့ လၧအဝ့ၫၥံၪ အၥၭမၧၫ့ အဂး, ဘဲၫၥိၭ အမိမၩဂၭဂီၩ့, မၩၥံၫခွံၬ, ဒဲဒုၭလၩ့မါခွံၬ ၦခမျၧး လၧအမိဒုၭ အဝ့ၫၥံၪ, ၦမုၪၥံၪ ဒဲဖိၪဒံၩဖိၪၥၪၥံၪ ဒဲခးအဝၩ့ အစီၩ့အမၩ့ ထီးအလူၬတၭ, အစူၪလးခၪ့ခိၪနီၪ မၩန့ လၧဆၧအၪ့ဂူၬဆီၪ့ အဂး, 12 လၧမုလနံၩဎး လၧကယဲ စဎွၩ အဟၭရှုၫအံရၧၭ အခးအဝၩ့ၥံၪ ထီးအလူၬနီၪ, လၩလဆံၫနံၫဘံၪ့လဘံၪ့, လၧအမွဲ လၩ အၫဒၫ ထၪ့ လဆံၫၥၧၫ့နံၩလနံၩနီၪလီၫ. 13 တၭ ဆၧမၪလူၬနီၪ အလံၬကွ့ၭဆဲၫ လဘံၪ့ ဆၧဘၪဖ့ၪယု လၧကယဲ ခးအဝၩ့ လစီၪ့လါလါ ကိၭစီၪ့ဒ့ၭ, မွဲအမၩ ဂၧၫ့ထၪ့ၥၩလၩ့ဝ့ၫ လၧၦခမျၧးၥံၪ ထီးအလူၬ အကျၩ နီၪ, ဘဲၫၥိၭ ၦယုဒၫဖိၪၥံၪ မိတဲၩ့ဝဲၩအၥၭ လၧမုနံၩနီၪ အဂး, ဒဲစ့ၩရၫ့တီၩန့ အနၫ့ဆါဒၪဝ့ၫလဖၪ လၧအဒုၪအဒၩၥံၪ အကၠီၩ့နီၪလီၫ. 14 ၦလၧအၥိၫ့လံၬလဖၪ ထူၬ ကၥ့ၪလၫ ဒဲကလအူၭၥံၪ လ့ၩထၪ့ဝ့ၫတၭ, လၧစဎွၩ အဆၧမၪလူၬ အကၠီၩ့နီၪ, မွဲအဝ့ၫၥံၪ လ့ၩဆၧချဲၫ့ ဆီၪ့ဆီၪ့လ့ၬဆ့လီၫ. တၭ ဆၧစ့ၩရၫ့လမံၩ့နီၪ ကဲၪထၪ့ဝ့ၫ လၧနီးရှုၡၫ့ အဖၧၩ့ နီၪလီၫ. 15 တၭ စမီၫဒကၫနီၪ စဲၪ့ထၪ့ခွံၬ လၧစဎွၩ အမ့ၬယၫ, အီၪလၧဆၧကီၩ့ဆၧၥိၭ ဘၪဆဲၫ့ လၧစဎွၩ, အလၫ ဒဲဘွၩ, ဒဲ၁ရဖူၩထီၫ့ဖၭဒိၪ, ဒဲဝိၬလိၫ့ဖျ့ၫလံၬကံၭ, ဒဲဆၧလုၭဖုၭ လီၫ. တၭ ဒိၩ့ရှုၡၫ့ ၥၭထိၬဝ့ၫ ဒဲအီၪလၧဆၧမုၬလၩဆ့ လီၫ. 16 ၦယုဒၫဖိၪၥံၪ အီၪလၧဆၧဖၩ့, ဒဲဆၧၥုၪ့ထိၬၥၭထိၬ, ဒဲဆၧမုၬလၩ, ဒဲဆၧလၩဆၧဖၩ့လီၫ. 17 တၭ လၧကယဲ ခးအဝၩ့ၥံၪ, ဒဲလၧဒိၩ့ၥံၪ လၧစဎွၩ အဆၧမၪလူၬ ဒဲအဆၧစ့ၩရၫ့ လမံၩ့နီၪ ထီၩ့ဝ့ၫ လစီၪ့လါလါ ကိၭစီၪ့ဒ့ၭနီၪ, ၦယုဒၫဖိၪၥံၪ အီၪလၧဆၧမုၬဆၧလၩ ဒဲဆၧၥုၪ့ထိၬၥၭထိၬ, ဆၧမၩဘိၪ့ ဒဲအမုနံၩဂ့ၩလီၫ. တၭ ၦထံၫဖိၪခးဖိၪၥံၪ ကဲၪ ၦယုဒၫဖိၪ အၪဂၩလီၫ. အဂဲးဘဲၫယီၩ ဆၧၥၭမဲၪ ၦယုဒၫဖိၪၥံၪ လၩ့ဘၪ လၧအဝ့ၫၥံၪ အလီၩ့ လီၫ.

1 တၭ လၧလၩလဆံၫနံၫဘံၪ့လဘံၪ့, လၧအမွဲ လၩ အၫဒၫ, လၧလၩထၪ့ လဆံၫၥၧၫ့နံၩလနံၩ, ထီးစဎွၩ အဆၧမၪလူၬ ဒဲအဆၧစ့ၩရၫ့ လမံၩ့နီၪ လၩ့ဘူၭ လၧအမိလၧၫ့ထၪ့ဎွ့ၩထၪ့နီၪ, အမုနံၩ လၧၦယုဒၫဖိၪၥံၪ အဒုၪအဒၩလဖၪ ယိလါ လၧအမိအီၪ လၧဆၧအစီၩ့အမၩ့ လၧအဝ့ၫၥံၪ အဖၫ့ခိၪတၭ, (ဆၧမၩအၥၭ လၧဆၧမၩကဒၩထဲၩ့ လခီၫနီၪ, လၧၦယုဒၫဖိၪၥံၪ ပၧၩ့ ၦလဖၪ လၧအမ့ၬလဲၩ အဝ့ၫၥံၪနီၪ,) 2 ၦယုဒၫဖိၪၥံၪ အီၪကိၩ့အီၪကီၪ့ လၧအဒိၩ့ဒၪဝ့ၫ အဖၧၩ့ လၧစဎွၩ အဟၭရှုၫအံရၧၭ အခးအဝၩ့ဖၧၩ့ ထီးအလူၬလဖၪနီၪ, ဘဲၫၥိၭ အမိအီၪက့ၪ အစူၪ လၧၦလၧအအၪ့ဎၬ မၩအၧၩ့ဝ့ၫလဖၪ အလီၩ့နီၪလီၫ. တၭ ၦမၩနၧၩ့မၩစၪဝ့ၫ ၥ့ၪနးဂၩအ့ၬ; အဂဲးဘဲၫယီၩ ဆၧၥၭမဲၪ အဝ့ၫၥံၪ လၩ့ဘၪ လၧၦခမျၧးလဖၪ ကိၭဂၩဒ့ၭ အလီၩ့လီၫ. 3 တၭ ကယဲ ၦလၧအပၧၩ့ ခးအဝၩ့လဖၪ, ဒဲၦဒိၪဖၭဒိၪၥံၪ, ဒဲအခ့ၫအၡၩ အခိၪၥံၪ ဒဲစဎွၩအၦဒိၪလဖၪ, မၩဘိၭမၩဆၧၩ့ ၦယုဒၫဖိၪၥံၪ; အဂဲးဘဲၫယီၩ ဆၧၥၭမဲၪ စမီၫဒကၫနီၪ လၩ့ဘၪ လၧအဝ့ၫၥံၪ အလီၩ့လီၫ. 4 အဂဲးဘဲၫယီၩ စမီၫဒကၫနီၪ ဖၭဒိၪဝ့ၫ လၧစဎွၩ အဂံၪ့ဖၧၩ့တၭ, အဆၧလၩဖၩ့နီၪ ဂၧၫ့ထၪ့ၥၩလၩ့ဝ့ၫ လၧခးအဝၩ့ဖၧၩ့ ဎံၩ့ဎံၩ့လ့ၬ; အဂဲးဘဲၫယီၩ ၦၡၩ စမီၫဒကၫ လဂၩယီၩ ဒိၪထၪ့ဝ့ၫ ဒံၩ့ယံၬ ဒံၩ့ဒိၪထၪ့လီၫ. 5 ဘဲၫနီၪၥိၭ ၦယုဒၫဖိၪၥံၪ ကျီၪ့ အဒုၪအဒၩလဖၪ လၧနၭ, ဒဲဆၧမၩၥံၫ ဒဲဆၧမၩဂၭဂီၩ့ဝ့ၫဒၪနီၪ, ဒဲမၩ ထီးဒၪအၥၭ လၧၦလၧအမ့ၬလဲၩဝ့ၫလဖၪနီၪလီၫ. 6 တၭ လၧနီးရှုၡၫ့ အဖၧၩ့ ၦယုဒၫဖိၪ မၩဂၭဂီၩ့ မၩၥံၫ ၦၡၩ ယဲယၩ လီၫ. 7 တၭ စပၫၡၫ့ဒၥၫ, ဒဲစဒၫလဖၧၫ့, ဒဲစအၭစပၫၥၫ, 8 ဒဲစပီၫရၥၫ, ဒဲစအၭဒလဲအၫ, ဒဲစအၫရဒၭၥၫ, 9 ဒဲစပၫမၭၡတ့ၫ, ဒဲစအၫရစဲၫ, ဒဲစအၫရဒဲၫ, ဒဲစ၀ယ့ၭစၥၭ, 10 လၧအမွဲ ၦယုဒၫဖိၪၥံၪ အဒုၪအဒၩ, စဟၫမ့ၭဒၥၫ အဖိၪ စဟၫမၫ့ အဖိၪခွၫလဖၪနီၪ, ဆၧမၩၥံၫခွံၬဝ့ၫဒၪလီၫ. အ့ၪမွဲ အဝ့ၫၥံၪ အစူၪလးအခၪ့ခိၪနီၪ, အီၪက့ၪ အစူၪ လၧအလီၩ့ နးမံၩ့အ့ၬ. 11 တၭ လၧမုလနံၩနီၪ ၦလၧအဘၪ ဆၧမၩၥံၫဝ့ၫ လၧနီးရှုၡၫ့ အဖၧၩ့နီၪ, အဆၧဝံဆၧနၬ ၦဂဲၫဆိၬ လၧစဎွၩ အမ့ၬယၫနီၪလီၫ. 12 တၭ စဎွၩစံၭ နးဎွၩမုၪ အ့စတၧၫနီၪ, လၧနီးရှုၡၫ့ အဖၧၩ့ ၦယုဒၫဖိၪၥံၪ မၩဂၭဂီၩ့ ဒဲမၩၥံၫခွံၬ ၦၡၩ ယဲယၩ, ဒဲစဟၫမၫ့ အဖိၪခွၫ ဆံၫဂၩလဖၪနီၪဆ့; တၭ လၧခးအဝၩ့ဂူၫဂၩၥံၪ မွဲအမၩနီၪလဲၪ. ဘိၩ့နဲၪ့ယီၩ နမိအၪ့ကံၩ့ ဆၧနီၪလမံၩ့လဲၪ. တၭ ဆၧမိဖ့ၪလၫ့နၧၩ လီၫ. ဒဲမိန့ဒံၭ နၥၭ လၧဆၧနီၪလမံၩ့လဲၪ. ဆၧမိမၩ ထီးအဂီၩ့ဝ့ၫဒၪလီၫ. 13 ထီးနီၪလဖၧၫ့ နးအ့စတၧၫ စံၭဝ့ၫ, အ့ၪဘၪ စဎွၩအၥၭ တၭ, လၧရှုၡၫ့ အဖၧၩ့ ကဲဂီၩခိၬလနံၩ, မွဲဆၧဒုၭမၩ ၦယုဒၫဖိၪၥံၪ ဘဲၫဆၧစ့ၩရၫ့ လၧမုလနံၩယီၩ အဂး အၥိၭ; စဟၫမၫ့ အဖိၪ ဆံၫဂၩလဖၪ မွဲဆၧစၧၩ့လၩ့ၥံၫခွံၬ အဝ့ၫၥံၪ လၧဆၧထၪ့ထီၫ အလီၩ့နီၪဘီၪ. 14 တၭ စဎွၩ မၪလူၬ လၧဆၧဘၪမၩဝ့ၫ ဘဲၫနီၪၥိၭလီၫ. တၭ ဆၧစ့ၩရၫ့လမံၩ့နီၪ ကဲၪထၪ့ဝ့ၫ လၧရှုၡၫ့ အဖၧၩ့လီၫ. တၭ အဝ့ၫၥံၪ စၧၩ့လၩ့ၥံၫခွံၬ စဟၫမၫ့ အဖိၪခွၫ ဆံၫဂၩလဖၪနီၪလီၫ. 15 တၭ လၧလၩ အၫဒၫ ထၪ့ လဆံၫလံနံၩလနံၩနီၪ, ၦယုဒၫဖိၪၥံၪ လၧရှုၡၫ့ အဖၧၩ့ အီၪကိၩ့အီၪကီၪ့ၡီၩ့တၭ, ကျီၪ့ၥံၫခွံၬ ၦၡၩ ၥၧၫ့ယၩ လၧရှုၡၫ့နီၪ လါနၫ့တၭ, လၧအဆၧဖိၪဆၧလံၩ အလီၩ့နီၪ အီၪက့ၪ အစူၪအ့ၬ. 16 အ့ၪမွဲ ၦယုဒၫဖိၪဂူၫဂၩၥံၪ အီၪလၧစဎွၩ အခးအဝၩ့ဖၧၩ့လဖၪနီၪ အီၪကိၩ့အီၪကီၪ့ၡီၩ့တၭ, ဆၧၫ့ထုၪ့ဝ့ၫ လၧအၥၭမၧၫ့ အဂးတၭ, အီၪပွံၭဝ့ၫ လၧအဒုၪအဒၩလဖၪနီၪ, မၩၥံၫခွံၬ အဒုၪအဒၩၥံၪ နွ့ၫလၬယဲထီၫ့ (အ့ၪမွဲ အဝ့ၫၥံၪ အဆၧဖိၪဆၧလံၩနီၪ အီၪက့ၪ အစူၪၥံၪ လၧအလီၩ့အ့ၬ.) 17 လၧလၩ အၫဒၫ လဆံၫၥၧၫ့နံၩလနံၩနီၪ; ဒဲလၧလၩနီၪ လဆံၫလံနံၩလနံၩ အဝ့ၫၥံၪ အီၪပွံၭတၭ, အီၪက့ၪဝ့ၫ လၧဆၧမၩဘိၪ့အနံၩ ဒဲဆၧၥုၪ့ထိၬၥၭထိၬနီၪ ဆ့လီၫ. 18 အ့ၪမွဲ ၦယုဒၫဖိၪ လၧအအီၪဝ့ၫ လၧရှုၡၫ့ အီၪကီၪ့ၡီၩ့ လၧလၩနီၪထၪ့ လဆံၫၥၧၫ့နံၩ ဒဲလဆံၫလံနံၩလနံၩတၭ, လၧလၩနီၪ လဆံၫယဲနံၩလနံၩ, အဝ့ၫၥံၪ အီၪပွံၭဝ့ၫ, ဒဲအီၪက့ၪဝ့ၫ လၧဆၧမၩဘိၪ့ ဒဲဆၧၥၭထိၬအနံၩနီၪလီၫ. 19 မၩအၥၭဘဲၫနီၪတၭ, ၦယုဒၫဖိၪၥံၪ လၧတဝၫ့လဖၪ အဖၧၩ့, လၧအအီၪဝ့ၫ လၧဒိၩ့ၥံၪ အခိၪဒၧၩ့ လအီၪဘၪနီၪ, အဝ့ၫၥံၪ အီၪက့ၪ လၩ အၫဒၫ ထၪ့ လဆံၫလံနံၩလနံၩနီၪ လၧအမွဲ ဆၧၥၭထိၬ ဒဲမၩဘိၪ့အနံၩ ဒဲမုနံၩအဂ့ၩ, ဒဲဖ့ၪယုလိၬအၥၭ ဆၧလမံၩ့မံၩ့နီၪဆ့လီၫ. 20 တၭ ဆၧလဖၪယီၩ စမီၫဒကၫ ကွ့ၭလၩ့ဝ့ၫနီၪ ဒဲဖ့ၪယု လံၬလဖၪ လၧၦယုဒၫဖိၪၥံၪ လၧစဎွၩ အဟၭရှုၫအံရၧၭ ခးအဝၩ့လဖၪ လၧအယဲၩ့မွဲဂ့ၩ, အဘူၭမွဲဂ့ၩ, ထီးအလူၬနီၪ, 21 ဘဲၫၥိၭ အဝ့ၫၥံၪ မိအီၪက့ၪ ဆၧလမံၩ့ယီၩ ဂုးဂုးခၧၫ့ခၧၫ့ လၧအကျၩနီၪ, ထီးအဘၪ လၩ အၫဒၫ ထၪ့ လဆံၫလံနံၩလနံၩ ဒဲလဆံၫယဲနံၩလနံၩ ဘၪခိၭ ထီးန့ဝ့ၫ လနံၪ့ဘၪလနံၪ့ လနံၪ့ဘၪလနံၪ့; 22 ဘဲၫမုနံၩလဖၪ လၧၦယုဒၫဖိၪၥံၪ အီၪပွံၭဝ့ၫ လၧအဒုၪအဒၩၥံၪ, ဒဲလၩ လၧဆၧဒုၭကဲၪထဲၩ့ ဆၧၥုၪ့အုၭၥၭအုၭနီၪ လၧဆၧၥုၪ့ထိၬၥၭထိၬ လၧအဂးလခီၫ; ဒဲဆၧဘၪဂၪ့ဘၪယၧၩ့နီၪ ဖိးလၧမုနံၩ အဂ့ၩ; လၧအဝ့ၫၥံၪ ကြၨၭအီၪက့ၪဝ့ၫ လၧဆၧမၩဘိၪ့ ဒဲဆၧၥၭထိၬအနံၩလဖၪ, ဒဲလၧအဖ့ၪယုလိၬအၥၭ ဆၧလမံၩ့မံၩ့နီၪ, ဒဲဖ့ၪလၫ့ဆၧ လၧၦၡၪ့ဖိၪၥံၪနီၪလီၫ. 23 တၭ ၦယုဒၫဖိၪၥံၪ အုၩ့လၩ့ လၧအမိမၩ ဘဲၫအမၩထၪ့ၥၫ့ အၥိၭနီၪ, ဒဲဘဲၫစမီၫဒကၫ ကွ့ၭဖ့ၪယု လံၬ လၧအဝ့ၫၥံၪ အၥိၭနီၪဆ့; 24 အဂဲးဘဲၫယီၩ ၦယုဒၫဖိၪၥံၪ ထီးအလူၬ အဒုၪအဒၩ ၦအၫဂၭဖိၪ, စဟၫမ့ၭဒၥၫ အဖိၪခွၫ စဟၫမၫ့ ကိၪ့ထၪ့ယူၭ ဆၧထၫ့ဒုၪဒၩ ၦယုဒၫဖိၪၥံၪ ဘဲၫၥိၭ အမိမၩဂၭဂီၩ့ အဝ့ၫၥံၪ, ဒဲခွံၬယူၭ ဖၧၫ, လၧအမွဲ ဆၧဖၭနီၪ, ဘဲၫၥိၭ အမိမၩဂၭဂီၩ့ ဒဲမၩလၩ့မါခွံၬ အဝ့ၫၥံၪ တၭ; 25 အ့ၪမွဲ ထီးနးအ့စတၧၫ ဂဲၫ လၧစဎွၩ အမ့ၬယၫနီၪ, အဝ့ၫဒၪ မၪလူၬဝ့ၫ လၧအဆၧကိၪ့အၧၩ့နီၪ လၧအကိၪ့ထၫ့ဒၩ ၦယုဒၫဖိၪၥံၪ, မိကၠၪကဒၩထဲၩ့အၥၭ လၧအနၫ့ဆါဒၪဝ့ၫ အခိၪဎွံၪဖၫ့ခိၪတၭ, အဝ့ၫဒၪ ဒဲအဖိၪခွၫၥံၪ မိဘၪ ဆၧစၧၩ့လၩ့ၥံၫခွံၬဝ့ၫ လၧဆၧထၪ့ထီၫ အလီၩ့နီၪလီၫ. 26 အခိးမွဲဘဲၫနီၪတၭ, အဝ့ၫၥံၪ ကိၭ မုနံၩလဖၪယီၩ ဖုရံၫ့, ဖိၬထွ့ၫ ဖၧၫ အမံၩ့ အခဲၫ့နီၪလီၫ. မၩအၥၭဘဲၫနီၪတၭ, လၧလံၬလဘံၪ့ယီၩ အဆၧချဲၩ့လဖၪ ထီးအလူၬ အကၠီၩ့, ဒဲဆၧလၧအဝ့ၫၥံၪ ဒၪဘၪဝ့ၫ လၧဆၧလမံၩ့ယီၩ အဂဲးအကၠီၪ့, ဒဲဆၧလၧအဂဲၫဘၪ အဝ့ၫၥံၪ အကၠီၩ့နီၪ, 27 ၦယုဒၫဖိၪ အီၪက့ၪ လၩ့ဆၧ ဂုးခၧၫ့, ဒဲအုၩ့လၩ့လိၬအၥၭ လၧအနၫ့ဆါဒၪဝ့ၫ အဂး, ဒဲလၧအဖိၪအလံၩလဖၪ အဂး, ဒဲလၧကယဲ ၦလၧအအီၪက့ၪဎုၬအၥၭ လၧအဝ့ၫၥံၪ အၥိၭ အဂး, ဘဲၫၥိၭ အထီးဘၪ ဆၧဂၭဂီၩ့ လဂ့ၩ, လၧအဝ့ၫၥံၪ မိခိၭ ထီးန့ မုနံၫနံၩလဖၪနီၪ ဘဲၫဆၧကွ့ၭအၥၭ အၥိၭ ဒဲဘဲၫအဖၭဝဲၩဝ့ၫ အဆၧၫ့အထီ အၥိၭ လနံၪ့ဘၪလနံၪ့ လနံၪ့ဘၪလနံၪ့ ကိၭအနံၪ့ဒ့ၭ, 28 ဒဲလၧမုနံၩလဖၪယီၩ မိဘၪ ဆၧနၪ့ထၪ့ဝ့ၫ ဒဲထီးန့ဝ့ၫ ကိၭအဆိၩဒ့ၭ, လၧဂံၪ့ဒီၪ့ၥံၪ ကိၭဒီၪ့ဒ့ၭ, လၧခးအဝၩ့ၥံၪ ကိၭစီၪ့ဒ့ၭ လၧဒိၩ့ၥံၪ ကိၭဒိၩ့ဒ့ၭတၭ, မုနံၩ ဖုရံၫ့လဖၪယီၩ လၧၦယုဒၫဖိၪၥံၪ အကျၩ, မွဲအထီးဘၪ ဆၧဂၭဂီၩ့ လဂ့ၩ, ဒဲလၧအဆၧနၪ့ထၪ့ လၧအချံၫအၥၪ အကျၩနီၪ, ထီးလၩ့မါထဲၩ့ လဂ့ၩ. 29 ထီးနီၪလဖၧၫ့ နးဎွၩမုၪ အ့စတၧၫ, လၧအမွဲ စအဘဲၫဟလၭ အဖိၪမုၪ, ဒဲၦယုဒၫဖိၪ စမီၫဒကၫ ကွ့ၭလံၬ လၧဆၧအစီၩ့အမၩ့ ထီးအလူၬ, ဘဲၫၥိၭ အမိမၩဂုးခၧၫ့ ဖုရံၫ့ အလံၬနံၫဘံၪ့လဘံၪ့ယီၩလီၫ. 30 မွဲအဖ့ၪယု လံၬလဖၪ လၧကယဲ ၦယုဒၫဖိၪ ကိၭဂၩဒ့ၭ, လၧစအဟၭရှုၫအံရၧၭ အဘၩ့အမုး အဝၩ့ လယၩ နံၫဆံၫနွ့ၫဝၩ့ၥံၪ, 31 အီၪလၧဆၧချဲၩ့မုၬလၩ ဒဲအတီၩအလီၩ့, ဘဲၫၥိၭ အမိမၩဂုးခၧၫ့ ဖုရံၫ့ အမုနံၩလဖၪယီၩ လၧအဆၧၫ့အထီဘၪ ဆၧဖၭဝဲၩဝ့ၫ, ဘဲၫၦယုဒၫဖိၪ စမီၫဒကၫ ဒဲနးဎွၩမုၪ အ့စတၧၫနီၪ, မၪလူၬ အဝ့ၫၥံၪ အၥိၭ, ဒဲဘဲၫအဝ့ၫၥံၪ စ့ၩရၫ့ လၧအနၫ့ဆါဒၪဝ့ၫ အဂး, ဒဲလၧအချံၫအၥၪ အဂး, ဆၧဘၪဆဲၫ့ လၧအဒုၪဆၧအၪ့ဆၧအီၩ ဒဲအၪ့ကံၩ့ဆၧနီၪလီၫ. 32 တၭ ဆၧလၧနးအ့စတၧၫ စ့ၩရၫ့နီၪ မၩဂုးထၪ့ဆၧ လၧအဘၪဆဲၫ့ လၧဖုရံၫ့နီၪတၭ; ဆၧကွ့ၭလၩ့ဝ့ၫ လၧလံၬဖၧၩ့ဆ့ လီၫ.

1 တၭ စဎွၩ အဟၭရှုၫအံရၧၭ မၪလူၬ လၧၦထံၫဖိၪခးဖိၪ မွဲဂ့ၩ, ၦအီၪလၧမၫဆမံၭ အကျိၩ့ဖၧၩ့လဖၪ မွဲဂ့ၩ, ဘၪဖ့ၪလၫ့ အကီၭနီၪလီၫ. 2 တၭ ကယဲ အစီၩ့အမၩ့ ဒဲအဂဲးဆီၪ့အဘၭဆီၪ့ အဆၧဖံၭဆၧမၩလဖၪနီၪ, ဒဲဆၧလၧအဒုၭဂၧၫ့ထၪ့ၥၩလၩ့ စမီၫဒကၫ အဆၧဖၭဒိၪလမံၩ့ လၧစဎွၩ ဒုၭထၪ့ထီၫဝ့ၫနီၪ, မွဲအဘၪ ဆၧကွ့ၭဝ့ၫ လၧခးပၧၡၫ ဒဲမံဒအၫ အစဎွၩၥံၪ အလံၬ လၧအကွ့ၭနဲၪ့ဆၧ အဖၧၩ့ မွဲအ့ၬဧၪ. 3 အဂဲးဘဲၫယီၩ ၦယုဒၫဖိၪ စမီၫဒကၫ အီၪလၧစဎွၩ အဟၭရှုၫအံရၧၭ အနဲၩ့ထံၭနီၪ, ဒဲအမွဲ ၦဒိၪ လၧၦယုဒၫဖိၪၥံၪ အကျၩ, ဒဲအဘၪ ၦခမျၧးၥံၪ ဒဲအထၧၫ့ဖုဝဲၥံၪ အၥၭဆ့ မွဲအအၪ့ဎၬ အၡၩခမျၧးၥံၪ အဆၧထူၭဆၧလၧၫ့လဖၪတၭ, ချဲၩ့ဆၧမုၬလၩ လၧကယဲ အချံၫအၥၪလဖၪ ထီးအလူၬလီၫ.